Ehdotus NEUVOSTON PÄÄTÖS Maailman kauppajärjestön perustamisesta tehdyn Marrakeshin sopimuksen muuttamista koskevan pöytäkirjan tekemisestä Euroopan unionin puolesta /* COM/2015/050 final - 2015/0029 (NLE) */





PERUSTELUT 1. EHDOTUKSEN TAUSTA Kaupan helpottaminen lisättiin Maailman kauppajärjestön WTO:n työohjelmaan vuonna 1996 Singaporen ministerikokouksessa. WTO:n kauppaneuvottelujen Dohan kierros (jota kutsutaan myös Dohan kehitysohjelmaksi) käynnistettiin vuonna 2001, ja siinä käsiteltiin laajasti eri aiheita, kuten maataloutta, teollisia tuotteita, palveluita, teollisuuden tukia sekä kehitysyhteistyökysymyksiä. Kaupan helpottamista koskevat neuvottelut kuitenkin alkoivat vasta myöhemmin, vuoden 2004 heinäkuun jälkeen, jolloin WTO:n yleisneuvosto hyväksyi WTO:n Dohan kierroksen puitepaketin, mukaan luettuna liitteen D, jossa määrätään kaupan helpottamista koskevista neuvottelupuitteista. Käynnistämisen jälkeen kaupan helpottamista koskevien neuvottelujen tehtävänä oli selkeyttää ja parantaa asiaan liittyviä näkökohtia tullitariffeja ja kauppaa koskevan vuoden 1994 yleissopimuksen, jäljempänä ’GATT 1994 -sopimus’, useissa artikloissa: V artikla (Kauttakulkuvapaus), VIII artikla (Tuontiin ja vientiin liittyvät maksut ja muodollisuudet) ja X artikla (Kauppaa koskevien säännösten julkaiseminen ja hallinnointi); tarkoituksena oli sujuvoittaa entisestään tavaroiden, myös kauttakuljetuksessa olevien tavaroiden, liikkumista, luovuttamista ja selvittämistä. Toimeksiannon mukaan neuvotteluilla on pyrittävä määräyksiin, joilla tehostetaan tulli- tai muiden asiaankuuluvien viranomaisten välistä yhteistyötä kaupan helpottamiseen ja tullien noudattamiseen liittyvissä asioissa. Toimeksiannossa todetaan myös, että neuvottelujen tuloksissa on otettava täysimääräisesti huomioon kehitysmaajäsenten ja vähiten kehittyneiden kehitysmaajäsenten erityis- ja erilliskohtelun periaate. Tähän sisältyy myös se, että sitoumusten laajuuden ja aikataulun on liityttävä kehitysmaajäsenten ja vähiten kehittyneiden kehitysmaajäsenten täytäntöönpanovalmiuksiin. WTO:n yhdeksännessä ministerikokouksessa, joka pidettiin 3–6 päivänä joulukuuta 2013, päästiin yksimielisyyteen useista Dohan kehitysohjelmaan liittyvistä seikoista, myös kaupan helpottamista koskevasta sopimuksesta. Tähän liittyen WTO:n yhdeksännen ministerikokouksen tärkein tulos oli kaupan helpottamista koskeva ministerikokouksen päätös (WT/MIN(13)/36 WT/L/911), jonka nojalla · saatiin päätökseen neuvottelut kaupan helpottamista koskevasta sopimuksesta, edellyttäen että tekstiä tarkistetaan oikeudellisesti. · perustettiin kaupan helpottamista käsittelevä valmistelukomitea, jotta voitiin varmistaa sopimuksen nopea voimaantulo ja valmistella sen tehokasta toimintaa heti, kun se tulee voimaan. · ministerit ohjeistivat yleisneuvostoa hyväksymään sopimukseen sisällytettävän pöytäkirjan WTO:n perustamisesta tehdyn Marrakeshin sopimuksen liitteeksi 1A ja asettamaan pöytäkirjan jäsenten hyväksyttäväksi 31 päivään heinäkuuta 2015 asti. Sopimuksen tekstin oikeudellinen tarkistus saatiin päätökseen vuoden 2014 alkupuoliskolla. Pöytäkirja oli tarkoitus hyväksyä heinäkuun 2014 loppuun mennessä; WTO:n yleisneuvoston kokouksessa 24 ja 25 päivänä heinäkuuta eräs jäsen kuitenkin esti pöytäkirjan hyväksymisen, koska se ei ollut tyytyväinen julkista varastointia koskevien ohjelmien edistymiseen (nämä ohjelmat kuuluivat Balilla järjestetyn toisen ministerikokouksen päätöksen piiriin). Marraskuussa 2014 – lähinnä Intian ja Yhdysvaltojen välisten – tiiviiden neuvottelujen jälkeen päästiin sopimukseen ja pois umpikujasta. Tämän vuoksi yleisneuvosto hyväksyi 26 päivänä marraskuuta 2014 Maailman kauppajärjestön perustamisesta tehdyn Marrakeshin sopimuksen muuttamista koskevan pöytäkirjan ja avasi sen kunkin WTO-jäsenen hyväksyttäväksi sisäisten menettelyjensä mukaisesti. Pöytäkirja tulee voimaan WTO-sopimuksen X artiklan 3 kohdan mukaisesti, ja se koskee niitä jäseniä, jotka ovat hyväksyneet pöytäkirjan ja kun kaksi kolmasosaa WTO:n jäsenistä on hyväksynyt sen. 2. NEUVOTTELUJEN TULOKSET Kaupan helpottamista koskeva sopimus on ensimmäinen sopimus WTO:n historiassa ja sisältää joukon toimenpiteitä, joilla on tarkoitus parantaa tavaroiden rajatylittävää liikkumista lisäämällä avoimuutta, järkevöittämällä tullimenettelyitä ja vähentämällä byrokratiaa. Kehitysmaiden osalta se sisältää innovatiivista joustoa, josta saattaa tulla vakio tulevissa sääntötyyppisissä sopimuksissa. Siitä saatavien hyötyjen on arvioitu olevan varsin mittavia. OECD:n kaupan helpottamista koskevissa indikaattoreissa arvioidaan, että kaupan helpottamista koskevan sopimuksen kaikkien toimenpiteiden kattava täytäntöönpano vähentäisi kauppaan liittyviä kokonaiskustannuksia 10 prosenttia kehittyneissä maissa ja 13–15,5 prosenttia kehitysmaissa. Sopimus jakaantuu kahteen jaksoon: · I jakso sisältää tavaroiden liikkumisen, vapauttamisen ja selvittämisen nopeuttamista koskevia määräyksiä. Siinä selkeytetään ja parannetaan GATT 1994 -sopimuksen asiaan liittyviä artikloja (V, VIII ja X). · II jakso sisältää kehitysmaajäsenten ja vähiten kehittyneiden kehitysmaajäsenten erityis- ja erilliskohteluun liittyviä määräyksiä, joilla pyritään auttamaan niitä panemaan täytäntöön sopimuksen määräykset. I jaksossa käsitellyt sitoumukset ovat laajoja ja sisältävät määräyksiä lakien, asetusten ja menettelyjen julkaisemisesta, mukaan luettuna julkaiseminen internetissä, sekä määräyksiä, jotka koskevat ennakkopäätöksiä, maksuja ja palkkioita, tavaroiden saapumista edeltävää käsittelyä, sähköisiä maksuja, tavaroiden nopeaa luovutusta, kaupan helpottamista koskevia toimenpiteitä valtuutettujen toimijoiden osalta, nopeutettujen lähetysten ja pilaantuvien tavaroiden nopeaa luovutusta, muodollisuuksien ja asiakirjavaatimusten vähentämistä, yhden palvelupisteen käytön edistämistä, yhdenmukaisuutta rajamenettelyjen soveltamisessa, tavaroiden väliaikaista maahantuontia, kauttakulkumenettelyjen parantamista ja yksinkertaistamista sekä tulliyhteistyötä. Sopimuksessa on lisäksi erityis- ja erilliskohteluun liittyvää ennennäkemätöntä joustoa, jolla autetaan kehitysmaita ja vähiten kehittyneitä maita panemaan kaupan helpottamista koskevat uudistukset täytäntöön. Vaikka sopimus sitoo kehittyneitä maita kokonaisuudessaan voimaantulostaan lähtien, siinä tunnustetaan, että jotkin kehitysmaat ja vähiten kehittyneet maat vaativat teknistä apua ennen kuin ne voivat panna täytäntöön joitakin velvoitteita, joihin sopimus niitä sitoo. Tämän vuoksi on sovittu, että kehitysmaajäsenten ja vähiten kehittyneiden kehitysmaajäsenten sitoumukset pannaan täytäntöön eri sitoumusluokkien mukaisesti niin, että täytäntöönpanolle on eri aikatauluja. On kunkin kehitysmaan ja vähiten kehittyneen maan tehtävänä määrittää sitoumustensa ajoitus ja voimaantulo seuraavien luokkien mukaisesti: · luokkaan A kuuluvat sitoumukset ovat sitoumuksia, jotka jäsen on nimennyt pantaviksi täytäntöön sopimuksen voimaantulon yhteydessä; · luokkaan B kuuluvat sitoumukset ovat sitoumuksia, jotka jäsen on nimennyt pantaviksi täytäntöön siirtymäkauden jälkeen; · luokkaan C kuuluvat sitoumukset ovat sitoumuksia, jotka jäsen on nimennyt pantaviksi täytäntöön siirtymäkauden jälkeen ja sitten, kun se on hankkinut täytäntöönpanovalmiudet valmiuksien parantamiseen tarkoitetun teknisen avun ja tuen kautta. Merkittävä määrä kehitysmaita on jo toimittanut ilmoituksensa luokkaan A kuuluvista sitoumuksista. Sellaisia tilanteita varten, joissa maalla on vaikeuksia saada vaadittavaa tukea tai joissa sillä on täytäntöönpanovaikeuksia ilman teknistä apua, ja sen on siirrettävä joitakin sitoumuksia luokasta B luokkaan C, on perustettu monivaiheinen varhaisvaroitusmenettely. Kaikki kaupan helpottamista käsittelevälle komitealle ilmoitetut sitoumukset liitetään sopimukseen ja niistä tulee olennainen osa sopimusta. Kaupan helpottamista koskeva sopimus tulee voimaan, kunhan kaksi kolmasosaa WTO:n jäsenistä on hyväksynyt sen. Kaupan helpottamista koskevan sopimuksen nopea voimaantulo ja täytäntöönpano on niin Euroopan unionin kuin muidenkin WTO:n jäsenten etujen mukaista, koska sopimuksella edistetään kaikkien WTO-jäsenten talouden kehitystä. 3. EHDOTUKSEEN LIITTYVÄT OIKEUDELLISET NÄKÖKOHDAT Oikeusperusta Kaupan helpottamista koskevan sopimuksen ensisijaisena tavoitteena on yksinkertaistaa tullimenettelyjä ja varmistaa, että kauppavirrat ovat mahdollisimman saumattomia ja ennakoitavia. Sen vuoksi sopimus kattaa seikat, jotka kuuluvat yhteisen kauppapolitiikan piiriin. Tämän ehdotuksen oikeusperusta on Euroopan unionin toiminnasta tehdyn sopimuksen (SEUT-sopimuksen) 207 artiklan 4 kohta yhdessä sen 218 artiklan 6 kohdan kanssa. Ehdotus kuuluu unionin yksinomaiseen toimivaltaan. Toissijaisuusperiaatetta ei sen vuoksi sovelleta. Ehdotetut toimet SEUT-sopimuksen 218 artiklan 6 kohdan mukaan neuvosto tekee komission ehdotuksesta päätöksen sopimuksen tekemisestä saatuaan Euroopan parlamentin hyväksynnän. Tällä ehdotuksella neuvostoa pyydetään tekemään Maailman kauppajärjestön perustamisesta tehdyn Marrakeshin sopimuksen muuttamista koskeva pöytäkirja. Euroopan parlamenttia pyydetään antamaan hyväksyntänsä pöytäkirjan tekemiseen. 4. TALOUSARVIOVAIKUTUKSET Ehdotuksella ei ole vaikutuksia Euroopan unionin talousarvioon. 2015/0029 (NLE) Ehdotus NEUVOSTON PÄÄTÖS Maailman kauppajärjestön perustamisesta tehdyn Marrakeshin sopimuksen muuttamista koskevan pöytäkirjan tekemisestä Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä 218 artiklan 6 kohdan a alakohdan v alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin hyväksynnän[1] sekä katsoo seuraavaa: (1) Maailman kauppajärjestö, jäljempänä ’WTO’, käynnisti marraskuussa 2001 kauppaneuvottelujen Dohan kierroksen, joka tunnetaan Dohan kehitysohjelmana. Kaupan helpottamista koskevat neuvottelut käynnistettiin heinäkuussa 2004, ja niiden pohjana oli sitoumus tullitariffeja ja kauppaa koskevan vuoden 1994 yleissopimuksen, jäljempänä ’GATT 1994 -sopimus’, useiden artiklojen selkeyttämiseksi ja parantamiseksi: V artikla (Kauttakulkuvapaus), VIII artikla (Tuontiin ja vientiin liittyvät maksut ja muodollisuudet) ja X artikla (Kauppaa koskevien säännösten julkaiseminen ja hallinnointi); tarkoituksena oli sujuvoittaa entisestään tavaroiden, myös kauttakuljetuksessa olevien tavaroiden, liikkumista, luovuttamista ja selvittämistä. Toimeksiannossa viitattiin lisäksi määräyksiin, joilla tehostetaan tulli- tai muiden asiaankuuluvien viranomaisten välistä yhteistyötä kaupan helpottamiseen ja tullien noudattamiseen liittyvissä asioissa. (2) Komissio on käynyt neuvotteluja kuullen perussopimuksen 207 artiklan 3 kohdalla perustettua komiteaa. (3) WTO:n yhdeksännessä ministerikokouksessa, joka pidettiin 3–6 päivänä joulukuuta 2013 Balilla, hyväksyttiin kaupan helpottamista koskeva ministerikokouksen päätös, jolla saatettiin päätökseen neuvottelut kaupan helpottamista koskevasta sopimuksesta, edellyttäen että tekstiin tehdään oikeudellisia tarkistuksia. Ministerineuvoston päätöksellä perustettiin myös kaupan helpottamista käsittelevä valmistelukomitea ja ohjeistettiin yleisneuvostoa hyväksymään sopimukseen sisällytettävä pöytäkirja WTO:n perustamisesta tehdyn Marrakeshin sopimuksen liitteeksi 1A ja asettamaan pöytäkirja kunkin WTO-jäsenen hyväksyttäväksi sisäisten menettelyjensä mukaisesti. (4) WTO:n yleisneuvosto hyväksyi 26 päivänä marraskuuta 2014 pidetyssä kokouksessaan Maailman kauppajärjestön perustamisesta tehdyn Marrakeshin sopimuksen muuttamista koskevan pöytäkirjan, jäljempänä ’pöytäkirja’, ja avasi sen WTO-jäsenten hyväksyttäväksi. (5) Pöytäkirja sisältää kaupan helpottamista koskevan sopimuksen ja kehitysmaiden sitoumukset, jotka on sisällytetty sopimuksen liitteeksi. Merkittävä määrä kehitysmaita on jo toimittanut ilmoituksensa luokkaan A kuuluvista sitoumuksista kaupan helpottamista koskevan sopimuksen 15 artiklan 1 kohdan mukaisesti. Kaupan helpottamista käsittelevä komitea ottaa vastaan luokkaan A kuuluvia sitoumuksia koskevat ilmoitukset vähiten kehittyneiden maiden osalta kaupan helpottamista koskevan sopimuksen 15 artiklan 2 kohdan nojalla ja luokkaan B ja C kuuluvia sitoumuksia koskevat ilmoitukset sekä kehitysmaiden että vähiten kehittyneiden maiden osalta kaupan helpottamista koskevan sopimuksen 16 artiklan 5 kohdan nojalla. Sitoumuksista tulee olennainen osa kaupan helpottamista koskevaa sopimusta. (6) Pöytäkirja olisi tehtävä unionin puolesta, ON HYVÄKSYNYT TÄMÄN PÄÄTÖKSEN: 1 artikla Tehdään Euroopan unionin puolesta Maailman kauppajärjestön perustamisesta tehdyn Marrakeshin sopimuksen muuttamista koskeva pöytäkirja. Pöytäkirjan teksti on liitetty tähän päätökseen. 2 artikla Neuvoston puheenjohtaja nimeää yhden tai useamman henkilön, jolla on valtuudet tallettaa unionin puolesta pöytäkirjan 4 kohdassa tarkoitettu hyväksymisasiakirja merkiksi siitä, että Euroopan unioni suostuu sitoutumaan sopimukseen.[2] 3 artikla Tätä pöytäkirjaa ei saa tulkita siten, että sillä myönnettäisiin oikeuksia tai asetettaisiin velvoitteita, joihin voidaan suoraan vedota Euroopan unionin tai jäsenvaltioiden tuomioistuimissa. 4 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL C , , s. . [2] Neuvoston pääsihteeristö julkaisee pöytäkirjan voimaantulopäivän Euroopan unionin virallisessa lehdessä. PÖYTÄKIRJA MAAILMAN KAUPPAJÄRJESTÖN PERUSTAMISESTA TEHDYN MARRAKESHIN SOPIMUKSEN MUUTTAMISESTA Maailman kauppajärjestön jäsenet, jotka viittaavat kaupan helpottamista koskevaan sopimukseen, ottavat huomioon asiakirjassa WT/L/940 olevan yleisneuvoston päätöksen, joka hyväksyttiin Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, X artiklan 1 kohdan nojalla, ovat sopineet seuraavaa: 1. WTO-sopimuksen liitettä 1A on – tämän pöytäkirjan tultua voimaan 4 kohdan nojalla – muutettava sisällyttämällä tämän pöytäkirjan liitteessä esitetty kaupan helpottamista koskeva sopimus suojalausekkeita koskevan sopimuksen jälkeen. 2. Mihinkään tämän pöytäkirjan määräyksiin ei saa tehdä varaumia ilman muiden jäsenten suostumusta. 3. Pöytäkirja on jäsenten hyväksyttävänä. 4. Tämä pöytäkirja tulee voimaan WTO-sopimuksen X artiklan 3 kohdan mukaisesti.[1] 5. Pääjohtaja toimittaa välittömästi sen oikeaksi todistetun jäljennöksen ja 3 kohdan mukaiset pöytäkirjan hyväksymisilmoitukset Maailman kauppajärjestön jäsenille. 6. Tämä pöytäkirja rekisteröidään Yhdistyneiden Kansakuntien peruskirjan 102 artiklan määräysten mukaisesti. Tehty Genevessä kahdentenakymmenentenäseitsemäntenä päivänä marraskuuta kaksituhattaneljätoista yhtenä englannin-, ranskan- ja espanjankielisenä kappaleena, jokaisen tekstin ollessa todistusvoimainen. __________ LIITE PÖYTÄKIRJAAN MAAILMAN KAUPPAJÄRJESTÖN PERUSTAMISESTA TEHDYN MARRAKESHIN SOPIMUKSEN MUUTTAMISESTA KAUPAN HELPOTTAMISTA KOSKEVA SOPIMUS Johdanto Jäsenet, jotka ottavat huomioon Dohan ministerikokouksen julkilausuman mukaisesti käynnistetyt neuvottelut; palauttavat mieliin ja vahvistavat valtuutuksen ja periaatteet, jotka sisältyvät Dohan ministerikokouksen julkilausuman (WT/MIN(01)/DEC/1) 27 kappaleeseen, WTO:n yleisneuvoston 1 päivänä elokuuta 2004 Dohan työohjelmasta tekemän päätöksen (WT/L/579) liitteeseen D sekä Hongkongin ministerikokouksen julkilausuman (WT/MIN(05)/DEC) 33 kappaleeseen ja liitteeseen E; haluavat selkeyttää ja parantaa GATT 1994 -sopimuksen V, VIII ja X artiklan asiaa koskevia näkökohtia sujuvoittaakseen edelleen tavaroiden, mukaan luettuna kauttakuljetuksessa olevat tavarat, liikkumista, luovutusta ja tulliselvitystä; tunnustavat kehitysmaajäsenten ja varsinkin vähiten kehittyneiden kehitysmaajäsenten erityistarpeet ja haluavat vahvistaa valmiuksien parantamiseen tällä alalla annettavaa apua ja tukea; tunnustavat toimivan yhteistyön tarpeen jäsenten parissa kaupan helpottamiseen ja tullisääntöjen noudattamiseen liittyvissä kysymyksissä; ovat sopineet seuraavaa: I JAKSO 1 ARTIKLA: TIETOJEN JULKAISEMINEN JA SAATAVUUS 1 Julkaiseminen 1.1. Kunkin jäsenen on julkaistava viipymättä seuraavat tiedot syrjimättömällä ja helposti saatavilla olevalla tavalla, jotta viranomaiset, kauppiaat ja muut asianomaiset osapuolet voivat tutustua niihin: a) tuontia, vientiä ja kauttakuljetusta koskevat menettelyt (mukaan luettuna menettelyt satamissa, lentokentillä ja muissa maahantulopaikoissa) sekä vaaditut lomakkeet ja asiakirjat; b) tuonnista ja viennistä tai tuonnin ja viennin yhteydessä perittävät kaikki tullit ja verot; c) tuonnista, viennistä ja kauttakuljetuksesta tai tuonnin, viennin ja kauttakuljetuksen yhteydessä viranomaisten määräämät tai niiden puolesta määrätyt maksut ja palkkiot; d) tuotteiden luokittelua tai arviointia tullitarkoituksiin koskevat säännöt; e) alkuperäsääntöihin liittyvät yleisesti sovellettavat lait, asetukset ja hallinnolliset päätökset; f) tuontia, vientiä tai kauttakuljetusta koskevat rajoitukset tai kiellot; g) tuonti-, vienti- tai kauttakuljetusmuodollisuuksien rikkomiseen sovellettavat seuraamussäännökset; h) muutoksenhakua tai uudelleentarkastelua koskevat menettelyt; i) tuontiin, vientiin tai kauttakuljetukseen liittyvät sopimukset tai niiden osat jonkin maan tai joidenkin maiden kanssa; ja j) tariffikiintiöiden hallinnointiin liittyvät menettelyt. 1.2. Minkään näissä määräyksissä ei saa katsoa edellyttävän tietojen julkaisemista tai tarjoamista muilla kuin jäsenen kielellä, lukuun ottamatta 2.2 kohdan määräyksiä. 2 Internetin kautta saatavilla olevat tiedot 2.1 Kunkin jäsenen on saatettava seuraavat tiedot saataville internetin kautta ja päivitettävä niitä mahdollisuuksien ja tarpeen mukaan: a) kuvaus[2] tuontiin, vientiin ja kauttakuljetukseen sovellettavista menettelyistä, mukaan luettuna muutoksenhakua tai uudelleentarkastelua koskevista menettelyistä; kuvauksessa on annettava tietoa viranomaisille, kauppiaille ja muille asianomaisille osapuolille tuontiin, vientiin ja kauttakuljetukseen liittyvistä käytännön toimista; b) lomakkeet ja asiakirjat, jotka vaaditaan kyseisen jäsenen alueelle tuontia, alueelta vientiä ja alueen kautta kuljetusta varten; c) jäsenen tiedotuspisteiden yhteystiedot. 2.2 Edellä 2.1 kohdan a alakohdassa tarkoitettu kuvaus on mahdollisuuksien mukaan asetettava saataville myös jollakin WTO:n virallisella kielellä. 2.3 Jäseniä kannustetaan asettamaan saataville internetin kautta muitakin kauppaan liittyviä tietoja, mukaan luettuna asiaan liittyvä kauppaa koskeva lainsäädäntö ja muut 1.1 kohdassa tarkoitetut seikat. 3 Tiedotuspisteet 3.1 Kunkin jäsenen on käytettävissä olevien resurssiensa puitteissa perustettava tiedotuspiste tai useampia tiedotuspisteitä tai pidettävä yllä niiden toimintaa, jotta ne voivat vastata viranomaisten, kauppiaiden ja muiden asianomaisten osapuolten esittämiin kohtuullisiin tiedusteluihin 1.1 kohdan kattamista seikoista ja toimittaa 1.1 kohdan a alakohdassa vaaditut lomakkeet ja asiakirjat. 3.2 Tulliliitossa tai alueellisessa yhteenliittymässä mukana olevat jäsenet voivat perustaa tai pitää yllä yhteisiä tiedotuspisteitä alueellisesti täyttääkseen3.1 kohdan vaatimukset yhteisten menettelyjen osalta. 3.3 Jäseniä kannustetaan olemaan perimättä maksua tiedusteluihin vastaamisesta ja vaadittujen lomakkeiden ja asiakirjojen toimittamisesta. Jos jäsenet perivät palkkioita ja maksuja, ne on rajattava vastaamaan suoritettujen palvelujen likimääräisiä kustannuksia. 3.4 Tiedotuspisteiden on vastattava tiedusteluihin ja toimitettava lomakkeet ja asiakirjat kunkin jäsenen vahvistamassa kohtuullisessa ajassa, joka voi vaihdella pyynnön luonteen tai monimutkaisuuden mukaan. 4 Ilmoittaminen Kunkin jäsenen on ilmoitettava 23 artiklan 1.1 kohdan mukaisesti perustetulle kaupan helpottamista käsittelevälle komitealle, jäljempänä tässä sopimuksessa ’komitea’, seuraavista: a) viralliset paikat, joissa 1.1 kohdan a–j alakohdassa tarkoitetut seikat on julkaistu; b) 2.1 kohdassa tarkoitettujen verkkosivujen URL-osoite; ja c) 3.1 kohdassa tarkoitettujen tiedotuspisteiden yhteystiedot. 2 ARTIKLA: MAHDOLLISUUS ESITTÄÄ HUOMAUTUKSIA JA SAADA TIETOJA ENNEN VOIMAATULOA SEKÄ KUULEMISET 1 Mahdollisuus esittää huomautuksia ja saada tietoja ennen voimaatuloa 1.1 Kunkin jäsenen on mahdollisuuksien mukaan ja noudattaen kansallista lainsäädäntöä ja oikeusjärjestelmää tarjottava kauppiaille ja muille asianomaisille osapuolille mahdollisuus ja asianmukainen määräaika esittää huomautuksia tavaroiden, myös kauttakuljetuksessa olevien tavaroiden, liikkumista, luovutusta ja tulliselvitystä koskevien yleisesti sovellettavien lakien ja asetusten ehdotetusta käyttöönotosta tai muutoksesta. 1.2 Kunkin jäsenen on mahdollisuuksien mukaan ja noudattaen kansallista lainsäädäntöä ja oikeusjärjestelmää varmistettava, että uudet tai muutetut yleisesti sovellettavat lait ja asetukset, jotka liittyvät tavaroiden, myös kauttakuljetuksessa olevien tavaroiden, liikkumiseen, luovutukseen ja tulliselvitykseen, julkaistaan tai niitä koskevat tiedot asetetaan muutoin julkisesti saataville mahdollisimman nopeasti ennen niiden voimaantuloa, jotta kauppiaat ja muut asianomaiset osapuolet voivat tutustua niihin. 1.3 Edellä 1.1 ja 1.2 kohtaa ei sovelleta tullien tai tariffien muutoksiin, toimenpiteisiin, joilla on vapauttava vaikutus, toimenpiteisiin, joiden toimivuus vaarantuisi 1.1 tai 1.2 kohdan noudattamisen seurauksena, kiireellisissä olosuhteisessa sovellettaviin toimenpiteisiin taikka kansalliseen lainsäädäntöön ja oikeusjärjestelmään tehtäviin vähäisiin muutoksiin. 2 Kuulemiset Kunkin jäsenen on tarpeen mukaan järjestettävä säännöllisiä kuulemisia maansa rajaviranomaisten sekä alueelleen sijoittautuneiden kauppiaiden tai muiden sidosryhmien välillä. 3 ARTIKLA: ENNAKKOPÄÄTÖKSET 1. Kunkin jäsenen on annettava ennakkopäätös kohtuullisessa määräajassa hakijalle, joka on toimittanut kirjallisen pyynnön, joka sisältää kaikki tarvittavat tiedot. Jos jäsen kieltäytyy antamasta ennakkopäätöstä, sen on ilmoitettava tästä viipymättä hakijalle kirjallisesti ja esitettävä asiaan vaikuttavat seikat sekä päätöksensä perusteet. 2. Jäsen voi kieltäytyä antamasta ennakkopäätöstä hakijalle, jos hakijan a) asiassaan esittämä kysymys on jo jonkin viranomaisen, vetoomustuomioistuimen tai tuomioistuimen käsiteltävänä; tai b) esittämästä kysymyksestä on jo tehty päätös jossakin vetoomustuomioistuimessa tai tuomioistuimessa. 3. Ennakkopäätös on voimassa kohtuullisen ajan sen antamisen jälkeen, elleivät päätöksen tukena oleva lait, tosiseikat tai olosuhteet ole muuttuneet. 4. Jos jäsen kumoaa ennakkopäätöksen tai muuttaa sitä tai julistaa sen pätemättömäksi, sen on toimitettava hakijalle kirjallinen ilmoitus, jossa esitetään asiaan liittyvät tosiseikat ja päätöksen perustelut. Jos jäsen kumoaa ennakkopäätöksen tai muuttaa sitä tai julistaa sen pätemättömäksi taannehtivasti, se voi tehdä niin vain siinä tapauksessa, että päätös perustui puutteellisiin, virheellisiin, vääriin tai harhaanjohtaviin tietoihin. 5. Jäsenen antama ennakkopäätös sitoo kyseistä jäsentä päätöstä pyytäneeseen hakijaan nähden. Jäsen voi määrätä, että ennakkopäätös sitoo hakijaa. 6. Kunkin jäsenen on julkaistava vähintään seuraavat: a) ennakkopäätöksen hakemista koskevat vaatimukset, mukaan luettuna toimitettavat tiedot ja niiden muoto; b) määräaika, jonka kuluessa se antaa ennakkopäätöksen; ja c) ennakkopäätöksen voimassaoloaika. 7. Kunkin jäsenen on tarkasteltava uudelleen hakijan kirjallisesta pyynnöstä ennakkopäätöstä tai päätöstä kumota, muuttaa tai julistaa pätemättömäksi ennakkopäätös.[3] 8. Kunkin jäsenen on pyrittävä asettamaan julkisesti saataville kaikki ennakkopäätöksiä koskevat tiedot, joiden se katsoo olevan merkityksellisiä muiden asianomaisten osapuolten kannalta, ottaen huomioon kaupallisesti luottamuksellisten tietojen suoja. 9. Määritelmät ja soveltamisala: a) Ennakkopäätös on jäsenen hakijalle ennen hakemuksen kohteena olevan tavaran tuontia antama kirjallinen päätös, jossa vahvistetaan kohtelu, jota jäsen soveltaa tavaraan sen tuonnin yhteydessä seuraavien osalta: i) tavaran tariffiluokitus; ja ii) tavaran alkuperä.[4] b) Edellä a alakohdassa määriteltyjen ennakkopäätösten lisäksi jäseniä kannustetaan antamaan ennakkopäätöksiä seuraavista: i) tiettyjen tosiseikkojen nojalla tullausarvon määrittämiseen käytettävät asianmukaiset menetelmät tai kriteerit ja niiden soveltaminen; ii) tullihelpotuksia tai -vapautuksia koskevien jäsenen vaatimusten sovellettavuus; iii) kiintiöitä, myös tariffikiintiöitä, koskevien jäsenen vaatimusten soveltaminen; ja iv) muut seikat, joiden osalta jäsen pitää asianmukaisena ennakkopäätöksen tekemistä. c) Hakija on viejä, tuoja tai muu henkilö, jolla on perusteltu syy, tai tällaisen edustaja. d) Jäsen voi vaatia, että hakijalla on oikeudellinen edustus tai että se on laillisesti rekisteröitynyt jäsenen alueella. Siinä määrin kuin se on mahdollista, tällaisilla vaatimuksilla ei saa rajoittaa niiden henkilöiden ryhmiä, jotka voivat hakea ennakkopäätöstä, ottaen etenkin huomioon pienten ja keskisuurten yritysten erityistarpeet. Näiden vaatimusten on oltava selkeitä ja avoimia, eivätkä ne saa muodostaa keinoa mielivaltaiseen tai perusteettomaan syrjintään. 4 ARTIKLA: MUUTOKSENHAKUA TAI UUDELLEENTARKASTELUA KOSKEVAT MENETTELYT 1. Kunkin jäsenen on määrättävä, että kaikilla henkilöillä, joille tulli antaa hallinnollisen päätöksen[5], on oikeus sen alueella seuraaviin: a) hallinnollinen muutoksenhaku päätöksen tehnyttä virkamiestä tai virastoa korkeammalle hallinnolliselle viranomaiselle tai riippumattomalle hallinnolliselle viranomaiselle tai näiden suorittama hallinnollinen uudelleentarkastelu; ja/tai b) päätöstä koskeva oikeudellinen muutoksenhaku tai uudelleentarkastelu. 2. Jäsenen lainsäädännössä voidaan vaatia, että hallinnollinen muutoksenhaku tai uudelleentarkastelu pannaan vireille ennen oikeudellista muutoksenhakua tai uudelleentarkastelua. 3. Kunkin jäsenen on varmistettava, että sen muutoksenhaku- tai tarkastelumenettelyt toteutetaan syrjimättömästi. 4. Kunkin jäsenen on varmistettava, että tapauksissa, joissa 1 kohdan a alakohdan mukaista muutoksenhakua tai uudelleentarkastelua koskevaa päätöstä ei anneta joko a) sen laeissa tai määräyksissä täsmennetyissä määräajoissa; tai b) ilman aiheetonta viivästystä, valituksen tekijällä on oikeus uuteen muutoksenhakuun tai hallinnollisen tai oikeudellisen viranomaisen suorittamaan uudelleentarkasteluun tai mihin tahansa muuhun oikeudellisen viranomaisen tarjoamaan oikeussuojakeinoon.[6] 5. Kunkin jäsenen on varmistettava, että 1 kohdassa tarkoitetulle henkilölle annetaan hallinnollisen päätöksen perusteet, jotta kyseinen henkilö voi hyödyntää muutoksenhakua tai uudelleentarkastelua koskevia menettelyjä tarvittaessa. 6. Kutakin jäsentä kannustetaan tekemään tämän artiklan säännöksistä sovellettavia muun asianomaisen rajaviranomaisen kuin tullin antamaan hallinnolliseen päätökseen. 5 ARTIKLA: MUUT TOIMENPITEET PUOLUEETTOMUUDEN, SYRJIMÄTTÖMYYDEN JA AVOIMUUDEN EDISTÄMISEKSI 1 Vahvistettua valvontaa tai tarkastusta koskevat ilmoitukset Jos jäsen hyväksyy tai pitää voimassa järjestelmän, jolla annetaan ilmoituksia tai ohjeita asiaan liittyville viranomaisille valvonnan tai tarkastusten tason vahvistamiseksi rajoilla sellaisten elintarvikkeiden, juomien tai rehujen osalta, jotka kuuluvat ihmisten, eläinten tai kasvien elämän tai terveyden suojaamiseksi annettavien ilmoitusten tai ohjeiden piiriin sen alueella, niiden antamiseen, päättämiseen tai peruuttamiseen on sovellettava seuraavia määräyksiä: a) jäsen voi tarvittaessa antaa ilmoituksen tai ohjeen riskin perusteella; b) jäsen voi antaa ilmoituksen tai ohjeen niin, että sitä sovelletaan yhdenmukaisesti vain niissä maahantulopaikoissa, joita ilmoituksen tai ohjeen perustana olevat terveyden- tai kasvinsuojeluolosuhteet koskevat; c) jäsenen on viipymättä peruutettava pysyvästi tai tilapäisesti ilmoitus tai ohje, jos sen perustana olevat olosuhteet eivät enää päde tai jos muuttuneisiin olosuhteisiin voidaan puuttua kauppaa vähemmän rajoittavalla tavalla; ja d) jos jäsen päättää peruuttaa pysyvästi tai tilapäisesti ilmoituksen tai ohjeen, sen on tarvittaessa julkaistava viipymättä ilmoitus sen pysyvästä tai tilapäisestä peruuttamisesta syrjimättömällä ja helposti saatavilla olevalla tavalla taikka tiedotettava siitä viejäjäsenelle tai tuojalle. 2 Haltuunotto Jäsenen on viipymättä ilmoitettava rahdinkuljettajalle tai tuojalle, jos tuotaviksi ilmoitetut tavarat on otettu haltuun tullin tai muun toimivaltaisen viranomaisen suorittamaa tarkastusta varten. 3 Testausmenettelyt 3.1 Jäsen voi pyynnöstä antaa mahdollisuuden toiseen testiin, jos tuotaviksi ilmoitetuista tavaroista otetun näytteen ensimmäisestä testistä saadaan kielteinen tulos. 3.2 Jäsenen on joko julkaistava syrjimättömällä ja helposti saatavilla olevalla tavalla sellaisen laboratorion nimi ja osoite, jossa testi voidaan suorittaa, tai annettava nämä tiedot tuojalle, jos sille on annettu 3.1 kohdan mukainen mahdollisuus. 3.3 Jäsenen on otettava huomioon 3.1 kohdan mukaisesti tavaroiden luovuttamista ja tulliselvitystä varten tehdyn mahdollisen toisen testin tulos, ja se voi tarvittaessa hyväksyä tällaisen testin tulokset. 6 ARTIKLA: TUONNISTA JA VIENNISTÄ TAI TUONNIN JA VIENNIN YHTEYDESSÄ PERITTÄVIÄ MAKSUJA JA PALKKIOITA SEKÄ SEURAAMUKSIA KOSKEVAT MÄÄRÄYKSET 1 Tuonnista ja viennistä tai tuonnin ja viennin yhteydessä perittäviä maksuja ja palkkioita koskevat yleiset määräykset 1.1 Edellä 1 kohdan määräyksiä sovelletaan kaikkiin maksuihin ja palkkioihin, lukuun ottamatta GATT 1994 -sopimuksen III artiklan piiriin kuuluvia tuonti- ja vientitulleja ja veroja, joita jäsenet perivät tavaroiden tuonnista tai viennistä tai tuonnin ja viennin yhteydessä. 1.2 Maksuja ja palkkioita koskevat tiedot on julkaistava 1 artiklan mukaisesti. Näissä tiedoissa on esitettävä sovellettavat maksut ja palkkiot, näiden maksujen ja palkkioiden perusteet, asiasta vastaava viranomainen sekä se, milloin ja miten maksu on suoritettava. 1.3 Uusien tai muutettujen maksujen ja palkkioiden julkaisemisen ja voimaantulon välillä on oltava riittävä aika kiireellisiä olosuhteita lukuun ottamatta. Tällaisia maksuja ja palkkioita ei saa soveltaa ennen kuin niitä koskevat tiedot on julkaistu. 1.4 Kunkin jäsenen on tarkasteltava säännöllisesti maksuja ja palkkioita vähentääkseen mahdollisuuksien mukaan erilaisten maksujen ja palkkioiden määrää. 2 Tuonnista ja viennistä tai tuonnin ja viennin yhteydessä tullimenettelyä varten perittäviä maksuja ja palkkioita koskevat erityiset määräykset Tullimenettelyä varten perittäviin maksuihin ja palkkioihin sovelletaan seuraavia: i) ne on rajattava vastaamaan kyseisessä tuonti- tai vientitoiminnossa tai sen yhteydessä suoritettujen palvelujen likimääräisiä kustannuksia; ja ii) niiden ei tarvitse liittyä erityiseen tuonti- tai vientitoimintoon, edellyttäen että ne peritään palveluista, jotka liittyvät tiiviisti tavaroiden tullimenettelyyn. 3 Seuraamuksia koskevat määräykset 3.1 Sovellettaessa 3 kohtaa ’seuraamuksilla’ tarkoitetaan seuraamuksia, joita jäsenen tullihallinto määrää jäsenen tullilakien tai -asetusten taikka menettelyvaatimusten rikkomisesta. 3.2 Kunkin jäsenen on varmistettava, että tullilain tai -asetuksen taikka menettelyvaatimusten rikkomisesta johtuvat seuraamukset määrätään vain niille henkilöille, jotka ovat rikkomisesta vastuussa lainsäädännön mukaisesti. 3.3 Määrätty seuraamus riippuu tapauksen tosiseikoista ja olosuhteista, ja sen on oltava oikeassa suhteessa rikkomisen asteeseen ja vakavuuteen. 3.4 Kunkin jäsenen on varmistettava, että se pitää voimassa toimenpiteitä, joilla vältetään seuraavat: a) eturistiriidat seuraamusten ja tullien arvioinnissa ja perimisessä; ja b) sellaisen kannustimen luominen seuraamuksen arvioimista tai perimistä varten, joka on vastoin 3.3 kohtaa. 3.5 Kunkin jäsenen on varmistettava, että kun tullilain tai -asetuksen taikka menettelyvaatimuksen rikkomisesta määrätään seuraamus, sille henkilölle, jolle seuraamus on määrätty, toimitetaan kirjallinen selitys, jossa täsmennetään rikkomisen luonne sekä sovellettava laki, asetus tai menettely, jonka mukaisesti rikkomisesta aiheutuvan seuraamuksen määrä tai laajuus on määrätty. 3.6 Jos henkilö paljastaa vapaaehtoisesti jäsenen tullihallinnolle tullilain tai -asetuksen taikka menettelyvaatimuksen rikkomiseen liittyvät olosuhteet ennen kuin tullihallinto on havainnut rikkomisen, jäsentä kannustetaan pitämään tätä tapauksen mukaan lieventävänä tekijänä määrätessään seuraamusta kyseiselle henkilölle. 3.7 Tämän kohdan säännöksiä sovelletaan 3.1 kohdassa tarkoitettuihin seuraamuksiin kauttakulkuliikenteen osalta. 7 ARTIKLA: TAVAROIDEN LUOVUTUS JA TULLISELVITYS 1 Saapumista edeltävä käsittely 1.1 Kunkin jäsenen on hyväksyttävä tai pidettävä voimassa menettelyt, joilla mahdollistetaan tärkeiden asiakirjojen ja muiden vaadittujen tietojen, mukaan luettuna tavaraluetteloiden, toimittaminen, jotta niitä voidaan ryhtyä käsittelemään ennen tavaroiden saapumista niiden luovutuksen nopeuttamiseksi. 1.2 Kunkin jäsenen on tapauksen mukaan tarjottava mahdollisuus toimittaa asiakirjat etukäteen sähköisessä muodossa niiden saapumista edeltävää käsittelyä varten. 2 Sähköinen maksu Kunkin jäsenen on mahdollisuuksien mukaan hyväksyttävä tai pidettävä voimassa menettelyt, joilla mahdollistetaan tuonnista ja viennistä tullin perimien tullien, verojen, maksujen ja palkkioiden maksaminen sähköisesti. 3 Tavaroiden luovutuksen erottaminen tullien, verojen, maksujen ja palkkioiden lopullisesta määrittämisestä 3.1 Kunkin jäsenen on hyväksyttävä tai pidettävä voimassa menettelyt, joilla mahdollistetaan tavaroiden luovuttaminen ennen tullien, verojen, maksujen ja palkkioiden lopullista määrittämistä, jos tällaista määrittämistä ei ole tehty ennen saapumista tai saapumisen yhteydessä taikka niin nopeasti kuin mahdollista saapumisen jälkeen ja edellyttäen, että kaikki muut sääntelyvaatimukset ovat täyttyneet. 3.2 Tavaroiden luovutuksen edellytyksenä jäsen voi vaatia seuraavia: a) ennen tavaroiden saapumista tai niiden saapumisen yhteydessä määritettyjen tullien, verojen, maksujen ja palkkioiden maksu ja vielä määrittämättömään summaan kohdistuva vakuus takauksen, talletuksen tai muun jäsenen laeissa ja asetuksissa säädetyn asianmukaisen välineen muodossa; tai b) vakuus takauksen, talletuksen tai muun jäsenen laeissa ja asetuksissa säädetyn asianmukaisen välineen muodossa. 3.3 Tällainen vakuus ei saa olla suurempi kuin määrä, jonka jäsen vaatii lopullisesti tullien, verojen, maksujen ja palkkioiden maksamiseksi tavaroista, jotka kuuluvat vakuuden piiriin. 3.4 Jos on havaittu rikkomus, joka edellyttää rahallisten seuraamusten tai sakkojen määräämistä, vakuutta voidaan vaatia seuraamuksista ja sakoista, jotka saatetaan määrätä. 3.5 Edellä 3.2 ja 3.4 kohdassa vahvistettu vakuus on vapautettava, kun sitä ei enää vaadita. 3.6 Mikään näissä määräyksissä ei saa vaikuttaa jäsenen oikeuteen tutkia, pidättää tai takavarikoida tavarat tai huolehtia niistä jollakin muulla tavalla, joka on johdonmukainen jäsenen WTO-sopimuksen mukaisten oikeuksien ja velvollisuuksien kanssa. 4 Riskinhallinta 4.1 Kunkin jäsenen on mahdollisuuksien mukaan hyväksyttävä tai pidettävä voimassa tullivalvontaa koskeva riskinhallintajärjestelmä. 4.2 Kunkin jäsenen on suunniteltava riskinhallinta ja sovellettava sitä niin, että vältetään mielivaltainen tai perusteeton syrjintä taikka kansainvälisen kaupan peitelty rajoittaminen. 4.3 Kunkin jäsenen on keskitettävä tullivalvonta ja mahdollisuuksien mukaan muu asiaankuuluva rajavalvonta korkean riskin lähetyksiin ja nopeutettava matalan riskin lähetysten luovuttamista. Jäsen voi myös valita satunnaisesti lähetyksiä tällaiseen valvontaan osana riskinhallintaansa. 4.4 Kunkin jäsenen riskinhallinnan on perustuttava riskien arviointiin asianmukaisten valikoivuuskriteerien perusteella. Näihin valikoivuuskriteereihin voivat sisältyä muun muassa harmonoidun järjestelmän tuotekoodi, tavaroiden luonne ja kuvaus, alkuperämaa, maa, josta tavarat lähetettiin, tavaroiden arvo, osoitus aiemmasta tullivaatimusten noudattamisesta sekä kuljetusvälineiden tyypit. 5 Jälkitarkastus 5.1 Voidakseen nopeuttaa tavaroiden luovutusta kunkin jäsenen on hyväksyttävä tai pidettävä voimassa jälkitarkastus, jotta varmistetaan tullilakien ja -asetusten ja muiden asiaan liittyvien lakien ja asetusten noudattaminen. 5.2 Kunkin jäsenen on valittava jälkitarkastukseen henkilö tai lähetys riskin perusteella ottaen mahdollisesti huomioon asianmukaiset valikoivuuskriteerit. Kunkin jäsenen on tehtävä jälkitarkastukset avoimella tavalla. Jos henkilö on osallisena tarkastusprosessissa, josta on saatu ratkaisevia tuloksia, jäsenen on viipymättä ilmoitettava tarkastuksen kohteena olleelle henkilölle tarkastuksen tuloksista, henkilön oikeuksista ja velvollisuuksista sekä tulosten syistä. 5.3 Jälkitarkastuksesta saatuja tietoja voidaan käyttää muissakin hallinnollisissa tai oikeudellisissa menettelyissä. 5.4 Jäsenten on mahdollisuuksien mukaan käytettävä jälkitarkastuksen tulosta soveltaessaan riskinhallintaa. 6 Keskimääräisten luovutusaikojen vahvistaminen ja julkaisu 6.1 Jäseniä kannustetaan mittaamaan ja julkaisemaan säännöllisesti ja yhdenmukaisella tavalla tavaroiden keskimääräiset luovutusajat käyttämällä esimerkiksi Maailman tullijärjestön, jäljempänä tässä sopimuksessa ’WCO’, luovutusaikoja koskevan tutkimuksen kaltaisia välineitä.[7] 6.2 Jäseniä kannustetaan ilmoittamaan komitealle kokemuksistaan keskimääräisten luovutusaikojen mittaamisesta, mukaan luettuna käytetyt menetelmät, yksilöidyt pullonkaulat ja mahdolliset vaikutukset tehokkuuteen. 7 Kaupan helpottamista koskevat toimenpiteet valtuutettujen toimijoiden osalta 7.1 Kunkin jäsenen on tarjottava tuonti-, vienti- tai kauttakuljetusmuodollisuuksiin ja -menettelyihin liittyviä 7.3 kohdan mukaisia kaupan helpottamista koskevia lisätoimenpiteitä toimijoille, jotka täyttävät täsmennetyt kriteerit, jäljempänä ’valtuutetut toimijat’. Vaihtoehtoisesti jäsen voi tarjota tällaisia kaupan helpottamista koskevia toimenpiteitä yleisesti kaikkien toimijoiden käytössä olevien tullimenettelyjen kautta, eikä sitä vaadita perustamaan erillistä järjestelmää. 7.2 Täsmennettyjen kriteerien, joiden perusteella toimijaa pidetään valtuutettuna toimijana, on liityttävä jäsenen laissa, asetuksissa tai menettelyissä täsmennettyjen vaatimusten noudattamiseen tai noudattamatta jättämisen riskiin. a) Tällaisiin julkaistaviin kriteereihin voivat sisältyä seuraavat: i) asianmukainen tullilakien ja -asetusten ja muiden asiaan liittyvien lakien ja asetusten noudattaminen; ii) tietojen hallinnointijärjestelmä tarvittavien sisäisten tarkastusten mahdollistamiseksi; iii) vakavaraisuus, mukaan luettuna tapauksen mukaan riittävän vakuuden tai takauksen tarjoaminen; ja iv) toimitusketjun turvaaminen. b) Tällaiset kriteerit eivät saa olla seuraavanlaisia: i) niitä ei saa suunnitella tai soveltaa niin, että saadaan aikaan mielivaltaista tai perusteetonta syrjintää toimijoiden välillä, jos samat edellytykset vallitsevat; ja ii) niillä ei saa, sikäli kuin mahdollista, rajoittaa pienten ja keskisuurten yritysten osallistumista. 7.3 Edellä 7.1 kohdan nojalla säädettyihin kaupan helpottamista koskeviin toimenpiteisiin on sisällyttävä vähintään kolme seuraavista toimenpiteistä:[8] a) tapauksen mukaan matalat asiakirja- ja tietovaatimukset; b) tapauksen mukaan harvat fyysiset tarkastukset ja tutkimukset; c) tapauksen mukaan nopea luovutusaika; d) lykätty tullien, verojen, maksujen ja palkkioiden maksu; e) yleisvakuuksien tai alennettujen vakuuksien käyttö; f) yksi tulli-ilmoitus kaikesta tuonnista tai viennistä tiettynä ajanjaksona; ja g) tavaroiden tulliselvitys valtuutetun toimijan tiloissa tai muussa tullin valtuuttamassa paikassa. 7.4 Jäseniä kannustetaan kehittämään valtuutetun toimijan järjestelmiä kansainvälisten standardien perusteella, jos tällaisia on, lukuun ottamatta tilanteita, joissa tällaiset standardit olisivat epäasianmukaisia tai tehottomia haluttujen legitiimien tavoitteiden saavuttamiseksi. 7.5 Vahvistaakseen toimijoille tarjottavia kaupan helpottamista koskevia toimenpiteitä jäsenten on annettava muille jäsenille mahdollisuus neuvotella valtuutetun toimijan järjestelmien vastavuoroisesta tunnustamisesta. 7.6 Jäsenten on vaihdettava komitean kanssa asiaankuuluvia tietoja voimassa olevista valtuutetun toimijan järjestelmistä. 8 Nopeutetut lähetykset 8.1 Kunkin jäsenen on hyväksyttävä tai pidettävä voimassa menettelyjä, joilla mahdollistetaan ainakin niiden tavaroiden nopeutettu luovutus, jotka ovat saapuneet lentorahtikeskusten kautta henkilöille, jotka hakevat tällaista kohtelua; tullivalvonta on kuitenkin säilytettävä.[9] Jos jäsen soveltaa kriteereitä[10], joilla asetetaan rajoituksia mahdollisille hakijoille, jäsen voi julkaistuissa kriteereissä vaatia, että voidakseen tehdä hakemuksen 8.2 kohdassa kuvatun kohtelun soveltamiseksi nopeutettuihin lähetyksiinsä hakijan on täytettävä seuraavat: a) sen on tarjottava riittävä infrastruktuuri ja nopeutettujen lähetysten käsittelyyn liittyvien tullimenojen maksaminen tapauksissa, joissa hakija täyttää jäsenen vaatimukset, jotka koskevat käsittelyn suorittamista tietyissä tiloissa; b) sen on toimitettava ennen nopeutetun lähetyksen saapumista tiedot, jotka tarvitaan luovutusta varten; c) sen osalta on arvioitava maksut, jotka on rajattava vastaamaan 8.2 kohdassa kuvatun käsittelyn tarjoamiseksi suoritettujen palvelujen likimääräisiä kustannuksia; d) sen on pidettävä yllä tiivistä valvontaa nopeutettujen lähetysten osalta hyödyntämällä sisäisiä turvallisuustoimia, logistiikkaa ja jäljitysteknologiaa noutamisesta toimitukseen saakka; e) sen on tarjottava nopeutettu lähetys noutamisesta toimitukseen saakka; f) sen on otettava vastuu kaikkien tavaroihin liittyvien tullien, verojen, maksujen ja palkkioiden maksamisesta tulliviranomaisille; g) sen on täytynyt aiemmin noudattaa asianmukaisesti tullilakeja ja -asetuksia ja muita asiaan liittyviä lakeja ja asetuksia; h) sen on noudatettava muita jäsenen lakien, asetusten ja menettelyvaatimusten tosiasialliseen täytäntöönpanoon suoraan liittyviä edellytyksiä, jotka liittyvät erityisesti 8.2 kohdassa kuvatun käsittelyn tarjoamiseen. 8.2 Ellei 8.1 ja 8.3 kohdan soveltamisesta muuta johdu, jäsenten on a) minimoitava niiden asiakirjojen määrä, jotka vaaditaan nopeutettujen lähetysten luovuttamiseen 10 artiklan 1 kohdan mukaisesti, ja säädettävä mahdollisuuksien mukaan luovutuksesta, joka perustuu tiettyjä lähetyksiä koskevien tietojen toimittamiseen yhdellä kertaa; b) säädettävä nopeutettujen lähetysten luovutuksesta tavanomaisissa olosuhteissa mahdollisimman nopeasti saapumisen jälkeen, edellyttäen että luovutusta varten vaaditut tiedot on toimitettu; c) pyrittävä soveltamaan a ja b alakohdassa esitettyä kohtelua kaiken painoisiin tai arvoisiin lähetyksiin ja tunnustettava, että jäsenellä on mahdollisuus vaatia täydentäviä maahantulomenettelyjä, mukaan luettuna tulli-ilmoitukset ja todistusasiakirjat sekä tullien ja verojen maksaminen, sekä rajoittaa tällaista kohtelua tavaran tyypin perusteella, edellyttäen että kohtelua ei ole rajattu alhaisen arvon tavaroihin, kuten asiakirjoihin; ja d) säädettävä mahdollisuuksien mukaan lähetyksen vähimmäisarvosta tai tullin alaisesta vähimmäismäärästä, josta tulleja ja veroja ei peritä, lukuun ottamatta tiettyjä ennalta määriteltyjä tavaroita. Tätä määräystä ei sovelleta sisäisiin veroihin, kuten arvonlisäveroon ja valmisteveroon, joita sovelletaan tuontiin GATT 1994 -sopimuksen III artiklan mukaisesti. 8.3 Mikään 8.1 ja 8.2 kohdassa ei saa vaikuttaa jäsenen oikeuteen tutkia, pidättää tai takavarikoida tavarat tai kieltää tavaroiden maahantulo taikka tehdä jälkitarkastuksia, mukaan luettuna riskinhallintajärjestelmien käytön yhteydessä. Lisäksi mikään 8.1 ja 8.2 kohdassa ei saa estää jäsentä vaatimasta luovuttamisen ehtona lisätietojen toimittamista ja harkinnanvaraisten tuontilisensointivaatimusten täyttämistä. 9 Pilaantuvat tavarat[11] 9.1 Jotta estetään pilaantuvien tavaroiden vältettävissä oleva menetys tai pilaantuminen ja edellyttäen, että kaikki sääntelyvaatimukset täyttyvät, kunkin jäsenen on säädettävä pilaantuvien tavaroiden luovutuksesta a) tavanomaisissa olosuhteissa mahdollisimman lyhyessä ajassa; ja b) poikkeuksellisissa olosuhteissa, joissa se on aiheellista, tulliviranomaisten ja muiden asiaankuuluvien viranomaisten virka-aikojen ulkopuolella. 9.2 Kunkin jäsenen on asetettava pilaantuvat tavarat asianmukaisesti etusijalle suunnitellessaan vaadittavia tarkastuksia. 9.3 Kunkin jäsenen on joko järjestettävä tai annettava tuojalle mahdollisuus järjestää pilaantuvien tavaroiden asianmukainen varastointi odotettaessa niiden luovutusta. Jäsen voi vaatia, että sen asiaan liittyvät viranomaiset ovat hyväksyneet tai osoittaneet tuojan järjestämät varastointitilat. Tavaroiden siirtäminen varastotiloihin, mukaan luettuna toimijalle annettava lupa tavaroiden siirtämiseen, voi edellyttää asiaan liittyvien viranomaisten antamaa hyväksyntää. Jäsenen on mahdollisuuksien mukaan ja kansallista lainsäädäntöä noudattaen tuojan pyynnöstä säädettävä tarvittavista menettelyistä, jotta luovutus voi tapahtua kyseisissä varastotiloissa. 9.4 Jos pilaantuvien tavaroiden luovutus viivästyy merkittävästi, tuojajäsenen on kirjallisesta pyynnöstä annettava mahdollisuuksien mukaan selvitys viivästyksen syistä. 8 ARTIKLA: RAJAVIRANOMAISTEN YHTEISTYÖ 1. Kunkin jäsenen on varmistettava, että sen rajavalvonnasta sekä tavaroiden tuontiin, vientiin ja kauttakuljetukseen liittyvistä menettelyistä vastaavat viranomaiset ja virastot tekevät keskenään yhteistyötä ja koordinoivat toimintaansa kaupan helpottamiseksi. 2. Kunkin jäsenen on mahdollisuuksien mukaan toimittava yhteistyössä vastavuoroisesti sovituin ehdoin muiden jäsenten kanssa, joiden kanssa sillä on yhteinen raja, jotta voidaan koordinoida rajojen ylitykseen liittyviä menettelyjä rajatylittävän kaupan helpottamiseksi. Tällaiseen yhteistyöhön ja koordinointiin voivat sisältyä seuraavat: a) työpäivien ja -tuntien yhteensovittaminen; b) menettelyjen ja muodollisuuksien yhteensovittaminen; c) yhteisten tilojen kehittäminen ja jakaminen; d) yhteiset tarkastukset; e) yhden palvelupisteen rajavalvonnan perustaminen. 9 ARTIKLA: TUONTIIN TARKOITETTUJEN TAVAROIDEN SIIRTÄMINEN TULLIVALVONNASSA Kunkin jäsenen on mahdollisuuksien mukaan ja edellyttäen, että kaikki sääntelyvaatimukset täyttyvät, mahdollistettava tuontiin tarkoitettujen tavaroiden siirtäminen alueellaan tullivalvonnassa maahantulopaikan tullitoimipaikasta alueellaan olevaan toiseen tullitoimipaikkaan, josta tavarat luovutetaan tai jossa ne tulliselvitetään. 10 ARTIKLA: TUONTIIN, VIENTIIN JA KAUTTAKULJETUKSEEN LIITTYVÄT MUODOLLISUUDET 1 Muodollisuudet ja asiakirjavaatimukset 1.1 Jotta voidaan minimoida tuonti-, vienti- ja kauttakulkumuodollisuudet ja niiden monimutkaisuus ja vähentää ja yksinkertaistaa tuontiin, vientiin ja kauttakuljetukseen liittyviä asiakirjavaatimuksia ottaen huomioon legitiimit poliittiset tavoitteet ja muut tekijät, kuten muuttuneet olosuhteet, merkityksellinen uusi tieto, liiketoimintakäytännöt, teknologian saatavuus, kansainväliset hyvät käytännöt sekä asiaan liittyvien osapuolten panokset, kunkin jäsenen on tarkasteltava uudelleen näitä muodollisuuksia ja asiakirjavaatimuksia ja varmistettava tämän uudelleentarkastelun tulosten perusteella, että nämä muodollisuudet ja asiakirjavaatimukset täyttävät seuraavat: a) ne hyväksytään ja/tai niitä sovelletaan niin, että voidaan varmistaa tavaroiden, etenkin pilaantuvien tavaroiden, nopea luovutus ja tulliselvitys; b) ne hyväksytään ja/tai niitä sovelletaan niin, että pyritään lyhentämään noudattamiseen kuluvaa aikaa ja vähentämään siitä aiheutuvia kustannuksia kauppiaille ja toimijoille; c) valitaan vähiten kauppaa rajoittava toimenpide, jos käytettävissä on kohtuudella kaksi tai useampia toimenpiteitä kyseisten poliittisten tavoitteiden saavuttamiseksi; ja d) niitä tai niiden osia ei pidetä voimassa, jos niitä ei enää tarvita. 1.2 Komitean on kehitettävä menettelyjä, joiden avulla jäsenet voivat jakaa asiaan liittyviä tietoja ja hyviä toimintatapoja tapauksen mukaan. 2 Kopioiden hyväksyminen 2.1 Kunkin jäsenen on tarpeen mukaan pyrittävä hyväksymään paperikopiot tai sähköiset kopiot todistusasiakirjoista, jotka vaaditaan tuonti-, vienti- tai kauttakulkumuodollisuuksiin. 2.2 Jos jäsenen jollakin viranomaisella on jo tällaisen asiakirjan alkuperäiskappale, kaikkien muiden jäsenen viranomaisten on hyväksyttävä tapauksen mukaan alkuperäisen asiakirjan sijaan paperi- tai sähköinen kopio viranomaiselta, jolla on hallussaan alkuperäinen asiakirja. 2.3 Jäsen ei saa vaatia alkuperäiskappaletta tai kopiota viejäjäsenen tulliviranomaisille toimitetuista vienti-ilmoituksista edellytyksenä tuonnille.[12] 3 Kansainvälisten standardien käyttö 3.1 Jäseniä kannustetaan käyttämään asiaan liittyviä kansainvälisiä standardeja tai niiden osia perustana tuonti-, vienti- tai kauttakulkumuodollisuuksille ja -menettelyille, paitsi jos tässä sopimuksessa toisin määrätään. 3.2 Jäseniä kannustetaan osallistumaan resurssiensa puitteissa kansainvälisten järjestöjen suorittamaan asiaan liittyvien kansainvälisten standardien laatimiseen ja säännölliseen tarkasteluun. 3.3 Komitean on kehitettävä menettelyjä, joiden avulla jäsenet voivat tapauksen mukaan jakaa kansainvälisten standardien täytäntöönpanoon liittyviä tietoja ja hyviä toimintatapoja. Komitea voi myös kutsua asiaan liittyviä kansainvälisiä organisaatioita keskustelemaan kansainvälisiin standardeihin liittyvästä työstään. Komitea voi tarpeen mukaan yksilöidä standardeja, jotka olisivat erityisen arvokkaita jäsenten kannalta. 4 Keskitetty asiointipiste 4.1 Jäsenten on pyrittävä perustamaan tai pitämään toiminnassa keskitetty asiointipiste, jonka kautta kauppiaat voivat toimittaa tavaroiden tuontia, vientiä tai kauttakulkua varten vaaditut asiakirjat ja/tai tiedot keskitetyn asiointipisteen kautta asiaan liittyville viranomaisille tai virastoille. Kun asiaan liittyvät viranomaiset tai virastot ovat tutkineet asiakirjat ja/tai tiedot, tuloksista on ilmoitettava hakijoille keskitetyn asiointipisteen kautta hyvissä ajoin. 4.2 Jos vaaditut asiakirjat ja/tai tiedot on jo saatu keskitetyn asiointipisteen kautta, asiaan liittyvät viranomaiset tai virastot eivät saa vaatia samoja asiakirjoja ja/tai tietoja, paitsi kiireellisissä tapauksissa ja muissa poikkeustapauksissa, jotka ilmoitetaan julkisesti. 4.3 Jäsenten on ilmoitettava komitealle keskitetyn asiointipisteen toiminnan yksityiskohdista. 4.4 Jäsenten on mahdollisuuksien mukaan hyödynnettävä tietotekniikkaa keskitetyn asiointipisteen tukemiseksi. 5 Vientitavaran ennakkotarkastus 5.1 Jäsenet eivät saa vaatia vientitavaran ennakkotarkastusten käyttöä tariffiluokituksen ja tullausarvon määrittämisen yhteydessä. 5.2 Rajoittamatta jäsenten oikeutta käyttää muuntyyppisiä kuin 5.1 kohdan soveltamisalaan kuuluvia vientitavaran ennakkotarkastuksia, jäseniä kannustetaan olemaan ottamatta käyttöön tai soveltamatta niiden käyttöä koskevia uusia vaatimuksia.[13] 6 Tulliasioitsijoiden käyttö 6.1 Tämän sopimuksen voimaantulon myötä jäsenet eivät saa määrätä tulliasioitsijoiden pakollisesta käytöstä, sanotun kuitenkaan rajoittamatta joidenkin sellaisten jäsenten merkittäviä poliittisia intressejä, joissa tulliasioitsijoiden erityisasema on säilytetty. 6.2 Kunkin jäsenen on ilmoitettava komitealle ja julkaistava tulliasioitsijoiden käyttöä koskevat toimenpiteensä. Kaikista niiden myöhemmistä muutoksista on ilmoitettava ja ne on julkaistava viipymättä. 6.3 Jäsenten on sovellettava avoimia ja puolueettomia sääntöjä tulliasioitsijoiden lisensointiin. 7 Yhteiset rajamenettelyt ja yhdenmukaiset asiakirjavaatimukset 7.1 Kunkin jäsenen on sovellettava 7.2 kohdan mukaisesti yhteisiä tullimenettelyjä ja yhdenmukaisia asiakirjavaatimuksia tavaroiden luovuttamiseen ja tulliselvitykseen alueellaan. 7.2 Mikään tässä artiklassa ei saa estää jäsentä a) eriyttämästä menettelyitään ja asiakirjavaatimuksiaan tavaroiden luonteen ja tyypin tai niiden kuljetusvälineen perusteella; b) eriyttämästä menettelyitään ja asiakirjavaatimuksiaan tavaroiden riskinarvioinnin perusteella; c) eriyttämästä menettelyitään ja asiakirjavaatimuksiaan täydellisen tai osittaisen vapautuksen myöntämiseksi tuontitulleista tai -veroista; d) soveltamasta sähköistä asiointia tai käsittelyä; tai e) eriyttämästä menettelyitään ja asiakirjavaatimuksiaan terveys- ja kasvinsuojelutoimia koskevan sopimuksen kanssa johdonmukaisella tavalla. 8 Hylätyt tavarat 8.1 Jos jäsenen toimivaltainen viranomainen hylkää tuontia varten esitetyt tavarat, koska ne eivät täytä määrättyjä terveyden- ja kasvinsuojeluasetuksia tai teknisiä asetuksia, jäsenen on lakiensa ja asetustensa mukaisesti annettava tuojalle mahdollisuus jälleenlähettää tai palauttaa hylätyt tavarat viejälle tai viejän nimeämälle toiselle henkilölle. 8.2 Jos tuojalle annetaan 8.1 kohdan mukainen mahdollisuus, eikä tämä hyödynnä sitä kohtuullisen ajan kuluessa, toimivaltainen viranomainen voi toteuttaa muita toimia vaatimustenvastaisten tavaroiden osalta. 9 Tavaroiden väliaikainen maahantuonti ja sisäinen ja ulkoinen jalostus 9.1 Tavaroiden väliaikainen maahantuonti Kunkin jäsenen on sallittava lakiensa ja asetustensa mukaisesti tavaroiden tuonti sen tullialueelle niin, että ne vapautetaan kokonaan tai osittain ehdollisesti tuontitullien ja -verojen maksamisesta, jos nämä tavarat tuodaan sen tullialueelle erityistarkoitusta varten, on tarkoitettu jälleenvientiin tietyn ajanjakson kuluessa eikä niitä ole muutettu, niiden käytöstä johtuvaa tavanomaista arvonalentumista ja kulumista lukuun ottamatta. 9.2 Sisäinen ja ulkoinen jalostus a) Kunkin jäsenen on sallittava lakiensa ja asetustensa mukaisesti tavaroiden sisäinen ja ulkoinen jalostus. Ulkoiseen jalostukseen hyväksytyt tavarat voidaan jälleentuoda niin, että ne on vapautettu kokonaan tai osittain tuontitulleista ja -veroista jäsenen lakien ja asetusten mukaisesti. b) Tässä artiklassa ’sisäisellä jalostuksella’ tarkoitetaan tullimenettelyä, jonka mukaan tietyt tavarat voidaan tuoda jäsenen tullialueelle niin, että ne vapautetaan kokonaan tai osittain ehdollisesti tuontitullien ja -verojen maksamisesta tai ne voivat saada tullinpalautusta sillä perusteella, että tällaiset tavarat on tarkoitettu valmistettaviksi, käsiteltäviksi tai korjattaviksi ja tämän jälkeen vietäväksi. c) Tässä artiklassa ’ulkoisella jalostuksella’ tarkoitetaan tullimenettelyä, jossa tavarat, jotka ovat vapaassa liikkeessä jäsenen tullialueella, voidaan tilapäisesti viedä valmistusta, käsittelyä tai korjausta varten ulkomaille ja sen jälkeen jälleentuoda. 11 ARTIKLA: KAUTTAKULKUVAPAUS 1. Jäsenen käyttöön ottamia kauttakulkuliikennettä koskevia säännöksiä tai muodollisuuksia ei saa a) pitää voimassa, jos niiden antamiseen johtaneet olosuhteet tai tavoitteet eivät enää ole olemassa tai jos muuttuneisiin olosuhteisiin tai tavoitteisiin voidaan puuttua kohtuudella käytettävissä olevalla tavalla, joka rajoittaa kauppaa vähemmän; b) soveltaa niin, että kyseessä olisi kauttakulkuliikenteeseen kohdistuva peitelty rajoittaminen. 2. Kauttakulkuliikenteen edellytyksenä eivät saa olla kauttakulusta perittävät maksut tai palkkiot, lukuun ottamatta kuljetukseen liittyviä maksuja tai maksuja, jotka vastaavat kauttakulusta aiheutuneita hallinnollisia menoja tai palveluista aiheutuneita kustannuksia. 3. Jäsenet eivät saa tavoitella, toteuttaa tai pitää voimassa mitään kauttakulkuliikenteeseen kohdistuvia vapaaehtoisia rajoitteita tai muita samankaltaisia toimenpiteitä. Tällä ei kuitenkaan rajoiteta liikenteen sääntelyä koskevia voimassa olevia tai tulevia kansallisia säännöksiä taikka kahden- tai monenvälisiä järjestelyjä, jotka ovat WTO:n sääntöjen mukaisia. 4. Kunkin jäsenen on myönnettävä jonkin toisen jäsenen alueen kautta kuljetettaville tuotteille vähintään yhtä edullinen kohtelu kuin se, joka myönnettäisiin tällaisille tuotteille, jos ne kuljetettaisiin alkuperäpaikasta määräpaikkaan menemättä tällaisen toisen jäsenen alueen kautta. 5. Jäseniä kannustetaan asettamaan käyttöön mahdollisuuksien mukaan kauttakulkuliikenteelle fyysisesti erillinen infrastruktuuri (kuten kaistat, laituripaikat ja vastaavat). 6. Kauttakulkuliikenteeseen liittyvät muodollisuudet, asiakirjavaatimukset ja tullitarkastukset eivät saa olla raskaampia kuin mikä on välttämätöntä a) tavaroiden tunnistamiseksi; ja b) sen varmistamiseksi, että kauttakulkua koskevat vaatimukset täyttyvät. 7. Sen jälkeen kun tavarat on asetettu kauttakulkumenettelyyn ja niiden kuljetukseen jonkin jäsenen alueella olevasta alkuperäpaikasta on annettu lupa, niihin ei saa soveltaa mitään tullimaksuja eikä tarpeettomia viivästyksiä tai rajoituksia siihen asti, kun niiden kauttakulku päättyy määräpaikkaan jäsenen alueella. 8. Jäsenet eivät saa soveltaa kauttakuljetuksessa oleviin tavaroihin teknisiä määräyksiä ja vaatimustenmukaisuuden arviointimenettelyjä kaupan teknisiä esteitä koskevan sopimuksen mukaisesti. 9. Jäsenten on tarjottava mahdollisuus kauttakulkuasiakirjojen ja -tietojen toimittamiseen ja käsittelyyn ennen tavaroiden saapumista. 10. Sen jälkeen kun kauttakuljetus on saavuttanut tullitoimipaikan, jossa se poistuu jonkin jäsenen alueelta, kyseinen tullitoimipaikka päättää viipymättä kauttakulkutapahtuman, jos kauttakulkua koskevia vaatimuksia on noudatettu. 11. Jos jäsen vaatii kauttakulkuliikenteen osalta vakuutta takauksen, talletuksen tai muun asianmukaisen rahallisen tai ei-rahallisen välineen[14] muodossa, tällainen vakuus on rajattava sen varmistamiseen, että kauttakulkuliikenteeseen liittyviä vaatimuksia noudatetaan. 12. Sen jälkeen kun jäsen on määrittänyt, että sen kauttakulkua koskevia vaatimuksia on noudatettu, vakuus on vapautettava viipymättä. 13. Kunkin jäsenen on sallittava lakiensa ja asetustensa mukaisesti yleisvakuudet, jotka sisältävät useampia liiketoimia samoilta toimijoilta, tai vakuuden uusiminen vapauttamatta sitä myöhempien lähetysten osalta. 14. Kunkin jäsenen on asetettava julkisesti saataville tiedot, joiden perusteella se asettaa vakuuden, mukaan luettuna yhtä liiketoimea tai tapauksen mukaan useampia liiketoimia koskevat vakuudet. 15. Kukin jäsen voi edellyttää tullisaattoa kauttakulkuliikenteen osalta vain olosuhteissa, joissa on korkea riski tai joissa tullilakien ja -määräysten noudattamista ei voida varmistaa vakuuksien käytöllä. Tullisaattoon sovellettavat yleiset säännöt on julkaistava 1 artiklan mukaisesti. 16. Jäsenten on pyrittävä tekemään yhteistyötä ja koordinoimaan toimiaan kauttakuljetusvapauden vahvistamiseksi. Tällaiseen yhteistyöhön ja koordinointiin voi sisältyä yhteisymmärrys muun muassa seuraavista: a) maksut; b) muodollisuudet ja oikeudelliset vaatimukset; ja c) kauttakulkujärjestelyjen käytännön toiminta. 17. Kunkin jäsenen on pyrittävä nimeämään kansallinen kauttakuljetuskoordinaattori, jolle muut jäsenet voivat osoittaa kauttakuljetustoiminnan moitteettomaan toimintaan liittyvät kyselyt ja ehdotukset. 12 ARTIKLA: TULLIYHTEISTYÖ 1 Toimenpiteet vaatimustenmukaisuuden ja yhteistyön edistämiseksi 1.1 Jäsenet ovat yhtä mieltä siitä, että on tärkeää varmistaa, että kauppiaat ovat tietoisia noudattamiseen liittyvistä velvoitteistaan, kannustaa vapaaehtoista noudattamista, jotta tuojat voivat tehdä itsekorjaavia toimia ilman seuraamuksia asianmukaisissa olosuhteissa ja soveltaa noudattamista edistäviä toimenpiteitä tiukempien toimenpiteiden käyttöön ottamiseksi sellaisten kauppiaiden osalta, jotka eivät noudata vaatimuksia.[15] 1.2 Jäseniä kannustetaan jakamaan tietoja tullimääräysten noudattamiseen liittyvistä hyvistä toimintatavoista, myös komitean kautta. Jäseniä kannustetaan tekemään yhteistyötä teknisiin ohjeisiin tai apuun liittyvissä asioissa ja tukemaan valmiuksien parantamista noudattamiseen liittyvien toimenpiteiden hallinnoimiseksi ja niiden tehokkuuden parantamiseksi. 2 Tietojen vaihto 2.1 Jäsenten on pyynnöstä ja tämän artiklan määräysten nojalla vaihdettava 6.1 kohdan b ja/tai c alakohdassa tarkoitettuja tietoja tuonti- tai vienti-ilmoituksen todentamiseksi yksilöidyissä tapauksissa, joissa on perusteltu syy epäillä ilmoituksen luotettavuutta tai paikkansapitävyyttä. 2.2 Kunkin jäsenen on ilmoitettava komitealle yhteyspisteidensä yhteystiedot näiden tietojen vaihtamiseksi. 3 Todentaminen Jäsen voi pyytää tietoja vasta sen jälkeen, kun se on toteuttanut tuonti- tai vienti-ilmoituksen osalta asianmukaiset todentamismenettelyt ja tarkastanut saatavilla olevat asiaan liittyvät asiakirjat. 4 Pyyntö 4.1 Pyynnön esittävän jäsenen on toimitettava pyynnön vastaanottavalle jäsenelle kirjallinen pyyntö paperiversiona tai sähköisessä muodossa yhteisesti sovitulla WTO:n virallisella kielellä tai muulla yhteisesti sovitulla kielellä; pyyntöön on sisällyttävä seuraavat: a) kyseessä oleva asia, mukaan luettuna tarpeen mukaan ja kyseessä olevaa tuonti-ilmoitusta vastaavan vienti-ilmoituksen tunnistenumero, jos saatavilla; b) syy, jonka vuoksi pyynnön esittävä jäsen pyytää tietoja tai asiakirjoja, sekä niiden henkilöiden nimet ja yhteystiedot, joihin pyyntö liittyy, jos tiedossa; c) tapauksen mukaan vahvistus[16] todentamisesta, jos pyynnön vastaanottava jäsen sitä pyytää; d) pyynnön kohteena olevat tarkat tiedot tai asiakirjat; e) pyynnön esittävän viraston tiedot; f) viittaus pyynnön esittävän jäsenen kansalliseen lainsäädäntöön ja oikeusjärjestelmään, joka koskee luottamuksellisten tietojen ja henkilötietojen keruuta, suojaa, käyttöä, paljastamista, säilyttämistä ja hävittämistä. 4.2 Jos pyynnön esittävä jäsen ei pysty noudattamaan jotakin 4.1 kohdan alakohdista, sen on täsmennettävä tämä pyynnössään. 5 Tietojen suoja ja luottamuksellisuus 5.1 Ellei 5.2 kohdasta muuta johdu, pyynnön esittävän jäsenen on a) käsiteltävä kaikkia pyynnön vastaanottavan jäsenen toimittamia tietoja tai asiakirjoja tiukan luottamuksellisesti ja tarjottava vähintään sama suojan ja luottamuksellisuuden taso kuin pyynnön vastaanottavan jäsenen kansallisessa lainsäädännössä ja oikeusjärjestelmässä säädetään 6.1 kohdan b tai c alakohdassa kuvatulla tavalla; b) annettava tiedot tai asiakirjat vain tulliviranomaisille, jotka hoitavat kyseistä asiaa, ja käytettävä tietoja tai asiakirjoja vain pyynnössä esitettyyn tarkoitukseen, ellei pyynnön vastaanottavan jäsenen kanssa ole toisin sovittu kirjallisesti; c) oltava paljastamatta tietoja tai asiakirjoja ilman pyynnön vastaanottavan jäsenen kirjallista lupaa; d) oltava käyttämättä pyynnön vastaanottavan jäsenen toimittamia todentamattomia tietoja tai asiakirjoja missään olosuhteissa ratkaisevana tekijänä epäilysten lieventämisessä; e) noudatettava pyynnön vastaanottavan jäsenen asettamia tapauskohtaisia ehtoja, jotka koskevat luottamuksellisten tietojen tai asiakirjojen ja henkilötietojen säilyttämistä ja hävittämistä; ja f) ilmoitettava pyynnön vastaanottavalle jäsenelle pyynnöstä kaikista toimitettujen tietojen tai asiakirjojen perusteella asiassa tehdyistä päätöksistä ja toteutetuista toimista. 5.2 Pyynnön esittävä jäsen ei ehkä pysty noudattamaan kansallisen lainsäädäntönsä ja oikeusjärjestelmänsä vuoksi joitakin 5.1 kohdan alakohdista. Tällöin pyynnön esittävän jäsenen on täsmennettävä tämä pyynnössä. 5.3 Pyynnön vastaanottavan jäsenen on sovellettava kaikkiin 4 kohdan mukaisesti saatuihin pyyntöihin ja todentamiseen liittyviin tietoihin vähintään saman tasoista suojaa ja luottamuksellisuutta kuin sen omiin samanlaisiin tietoihin sovelletaan. 6 Tietojen antaminen 6.1 Ellei tämän artiklan määräyksistä muuta johdu, pyynnön vastaanottavan jäsenen on viipymättä a) vastattava kirjallisesti, paperiversiona tai sähköisessä muodossa; b) annettava tuonti- tai vienti-ilmoituksessa esitetyt tarkat tiedot tai ilmoitus, sikäli kuin se on saatavissa, sekä kuvaus pyynnön esittävän jäsenen vaatiman suojan ja luottamuksellisuuden tasosta; c) pyydettäessä annettava tuonti- tai vienti-ilmoituksen tueksi toimitetuissa asiakirjoissa esitetyt tiedot tai asiakirjat, sikäli kuin ne ovat saatavissa: kauppalasku, pakkausluettelo, alkuperätodistus ja rahtikirja, siinä muodossa, jossa ne toimitettiin, joko paperiversiona tai sähköisessä muodossa, sekä kuvaus pyynnön esittävän jäsenen edellyttämästä suojan ja luottamuksellisuuden tasosta; d) vahvistettava, että toimitetut asiakirjat ovat alkuperäisen kaksoiskappaleita; e) toimitettava tiedot tai muutoin vastattava pyyntöön mahdollisuuksien mukaan 90 päivän kuluessa pyynnön päivämäärästä. 6.2 Pyynnön vastaanottanut jäsen voi edellyttää kansallisen lainsäädäntönsä ja oikeusjärjestelmänsä mukaisesti ennen tietojen toimittamista vahvistusta siitä, että tiettyjä tietoja ei käytetä todisteena rikostutkimuksessa, oikeudenkäynnissä tai muussa kuin tullimenettelyssä ilman pyynnön vastaanottaneen jäsenen nimenomaista kirjallista lupaa. Jos pyynnön esittävä jäsen ei pysty noudattamaan tätä vaatimusta, sen on täsmennettävä tämä pyynnön vastaanottaneelle jäsenelle. 7 Pyynnön lykkääminen tai hylkääminen 7.1 Pyynnön vastaanottava jäsen voi lykätä tai hylätä tietojen toimittamista koskevan pyynnön osittain tai kokonaan, ja sen on ilmoitettava pyynnön esittäneelle jäsenelle tämän syistä, jos a) se olisi vastoin yleistä etua pyynnön vastaanottaneen jäsenen kansallisen lainsäädännön ja oikeusjärjestelmän mukaisesti; b) sen kansallisessa lainsäädännössä ja oikeusjärjestelmässä estetään tietojen luovuttaminen. Tällöin sen on toimitettava pyynnön esittäneelle jäsenelle kopio asiaa koskevasta viittauksesta; c) tietojen toimittaminen haittaisi lainvalvontaa tai häiritsisi muutoin vireillä olevia hallinnollisia tai oikeudellisia tutkimuksia, syytetoimia tai käsittelyjä; d) tuojan tai viejän suostumusta edellytetään sen kansallisessa lainsäädännössä tai oikeusjärjestelmässä, joka koskee luottamuksellisten tietojen tai henkilötietojen keruuta, suojaa, käyttöä, paljastamista, säilyttämistä ja hävittämistä, eikä suostumusta ole annettu; tai e) tietopyyntö vastaanotetaan sen jälkeen, kun pyynnön vastaanottavan jäsenen asiakirjojen säilyttämistä koskeva oikeudellinen määräaika on umpeutunut. 7.2 Edellä 4.2, 5.2 tai 6.2 kohdan mukaisissa olosuhteissa tällaisen pyynnön toteuttaminen on pyynnön vastaanottavan jäsenen päätösvallassa. 8 Vastavuoroisuus Jos pyynnön esittävä jäsen katsoo, että se ei pystyisi vastaamaan samanlaiseen pyyntöön, jos se olisi pyynnön vastaanottava jäsen, tai jos se ei ole vielä pannut tätä artiklaa täytäntöön, sen on ilmoitettava tämä pyynnössään. Tällaisen pyynnön toteuttaminen on pyynnön vastaanottavan jäsenen päätösvallassa. 9 Hallinnollinen rasite 9.1 Pyynnön esittävän jäsenen on otettava huomioon tietopyyntöihin vastaamisesta pyynnön vastaanottavalle jäsenelle koituvat resurssi- ja kustannusvaikutukset. Pyynnön esittävän jäsenen on harkittava, onko sen pyynnön esittämiseen liittyvä taloudellinen etu oikeassa suhteessa toimiin, jotka pyynnön vastaanottavan jäsenen on toteutettava tietojen toimittamiseksi. 9.2 Jos pyynnön vastaanottava jäsen saa yhdeltä tai useammalta pyynnön esittävältä jäseneltä kohtuuttoman määrän tietopyyntöjä tai yhden tietopyynnön, joka on laajuudeltaan kohtuuton, eikä se pysty vastaamaan näihin pyyntöihin kohtuullisessa ajassa, se voi pyytää yhtä tai useampaa pyynnön esittänyttä jäsentä asettamaan pyynnöt tärkeysjärjestykseen, jotta voitaisiin sopia käytännössä toteutettavasta määräajasta sen resurssirajoitusten puitteissa. Jos yhteiseen sopimukseen ei päästä, tällaisten pyyntöjen toteuttaminen on pyynnön vastaanottavan jäsenen päätösvallassa sen oman tärkeysjärjestyksen perusteella. 10 Rajoitukset Pyynnön vastaanottavaa jäsentä ei saa vaatia a) muuttamaan tuonti- tai vienti-ilmoitusten tai -menettelyjen muotoa; b) pyytämään muita asiakirjoja kuin niitä, jotka toimitetaan tuonti- tai vienti-ilmoituksen yhteydessä 6.1 kohdan c alakohdan mukaisesti; c) panemaan vireille tutkimuksia tietojen saamiseksi; d) muuttamaan tällaisten tietojen säilyttämisaikaa; e) ottamaan käyttöön paperiasiakirjoja, jos tiedot ovat jo sähköisessä muodossa; f) kääntämään tietoja; g) todentamaan tietojen paikkansapitävyyttä; tai h) toimittamaan tietoja, jotka vahingoittaisivat tiettyjen yritysten, joko julkisten tai yksityisten, laillisia kaupallisia etuja. 11 Tietojen luvaton käyttö tai paljastaminen 11.1 Jos tämän artiklan mukaisesti vaihdettujen tietojen käyttöä tai paljastamista koskevia ehtoja rikotaan, pyynnön esittävän jäsenen, joka saa tiedot, on ilmoitettava viipymättä tällaisesta luvattomasta käytöstä tai paljastamisesta pyynnön vastanottaneelle jäsenelle, joka toimitti kyseiset tiedot, ja a) toteutettava tarvittavat toimenpiteet rikkomuksen korjaamiseksi; b) toteutettava tarvittavat toimenpiteet tulevien rikkomusten estämiseksi; ja c) ilmoitettava pyynnön vastaanottaneelle jäsenelle a ja b alakohdan mukaisesti toteutetuista toimenpiteistä. 11.2 Pyynnön vastaanottanut jäsen voi keskeyttää velvoitteidensa soveltamisen pyynnön esittävään jäseneen nähden tämän artiklan mukaisesti, kunnes 11.1 kohdassa esitetyt toimenpiteet on toteutettu. 12 Kahdenväliset ja alueelliset sopimukset 12.1 Mikään tässä artiklassa ei saa estää jäsentä tekemästä tai pitämästä voimassa kahdenvälistä, monenvälistä tai alueellista sopimusta, joka koskee tullitietojen jakamista tai vaihtoa, mukaan luettuna varmennetusti ja nopeasti, kuten automaattisesti tai ennen lähetyksen saapumista. 12.2 Minkään tässä artiklassa ei voida katsoa muuttavan tällaisesta kahdenvälisestä, monenvälisestä tai alueellisesta sopimuksesta johtuvia jäsenen oikeuksia tai velvoitteita tai vaikuttavan niihin taikka sääntelevän tällaisten muiden sopimusten mukaista tullitietojen vaihtoa. II JAKSO KEHITYSMAAJÄSENTEN JA VÄHITEN KEHITTYNEIDEN KEHITYSMAAJÄSENTEN ERITYIS- JA ERILLISKOHTELUUN LIITTYVÄT MÄÄRÄYKSET 13 ARTIKLA: YLEISET PERIAATTEET 1. Kehitysmaajäsenten ja vähiten kehittyneiden kehitysmaajäsenten on pantava tämän sopimuksen 1–12 artiklaan sisältyvät määräykset täytäntöön tämän jakson mukaisesti, joka perustuu heinäkuussa 2004 tehdyn puitesopimuksen (WT/L/579) liitteessä D ja Hongkongin ministerikokouksen julkilausuman (WT/MIN(05)/DEC) 33 kappaleessa ja liitteessä E sovittuihin yksityiskohtaisiin sääntöihin. 2. Kehitysmaajäsenille ja vähiten kehittyneille kehitysmaajäsenille olisi annettava apua ja tukea valmiuksien parantamiseksi[17] tämän sopimuksen määräysten täytäntöönpanoa varten määräysten luonteen ja laajuuden mukaisesti. Tämän sopimuksen määräysten täytäntöönpanon laajuuden ja aikataulun on liityttävä kehitysmaajäsenten ja vähiten kehittyneiden kehitysmaajäsenten täytäntöönpanovalmiuksiin. Jos kehitysmaajäsenillä tai vähiten kehittyneillä kehitysmaajäsenillä ei edelleenkään ole riittäviä valmiuksia, asianomaisten määräysten täytäntöönpanoa edellytetään vasta, kun täytäntöönpanovalmiudet on saavutettu. 3. Vähiten kehittyneitä kehitysmaajäseniä edellytetään antamaan sitoumuksia vain siinä määrin kuin niiden kehitys-, rahoitus- ja kauppatarpeet taikka hallinnolliset ja institutionaaliset valmiudet antavat myöten. 4. Näitä periaatteita on sovellettava kaikkiin II jaksossa esitettyihin määräyksiin. 14 ARTIKLA: Määräysten luokat 1. Sovellettavia määräysten luokkia on kolme: a) luokka A sisältää määräykset, joita kehitysmaajäsen ja vähiten kehittynyt kehitysmaajäsen ilmoittaa ryhtyvänsä panemaan täytäntöön tämän sopimuksen tullessa voimaan tai vähiten kehittyneen kehitysmaajäsenen tapauksessa vuoden kuluessa voimaantulosta, kuten 15 artiklassa määrätään. b) luokka B sisältää määräykset, joita kehitysmaajäsen ja vähiten kehittynyt kehitysmaajäsen ilmoittaa ryhtyvänsä panemaan täytäntöön sopimuksen voimaantuloa seuraavan siirtymäkauden jälkeen, kuten 16 artiklassa määrätään. c) luokka C sisältää määräykset, joita kehitysmaajäsen ja vähiten kehittynyt kehitysmaajäsen ilmoittaa ryhtyvänsä panemaan täytäntöön sopimuksen voimaantuloa seuraavan siirtymäkauden jälkeen ja jotka edellyttävät täytäntöönpanovalmiuksien hankkimista valmiuksien parantamiseen tarkoitetulla avulla ja tuella, kuten 16 artiklassa määrätään. 2. Kunkin kehitysmaajäsenen ja vähiten kehittyneen kehitysmaajäsenen on ilmoitettava itse tapauskohtaisesti määräykset, jotka se sisällyttää luokkaan A, B tai C. 15 ARTIKLA: LUOKKAAN A SISÄLTYVIÄ MÄÄRÄYKSIÄ KOSKEVAT ILMOITUKSET JA TÄYTÄNTÖÖNPANO 1. Tämän sopimuksen tullessa voimaan kunkin kehitysmaajäsenen on pantava täytäntöön luokkaan A sisältyvät sitoumuksensa. Luokkaan A ilmoitetuista sitoumuksista tulee näin olennainen osa tätä sopimusta. 2. Kukin vähiten kehittynyt kehitysmaajäsen jäsen voi ilmoittaa komitealle määräyksistä, jotka se on sisällyttänyt luokkaan A, vuoden kuluessa tämän sopimukseen voimaantulosta. Kunkin vähiten kehittyneen kehitysmaajäsenen luokkaan A ilmoittamista sitoumuksista tulee näin olennainen osa tätä sopimusta. 16 ARTIKLA: ILMOITTAMINEN LUOKKAAN B JA C SISÄLTYVIEN MÄÄRÄYSTEN TÄYTÄNTÖÖNPANON LOPULLISISTA PÄIVÄMÄÄRISTÄ 1. Kehitysmaajäsen voi lykätä niiden määräysten täytäntöönpanoa, joita se ei ole sisällyttänyt luokkaan A, tässä artiklassa määrätyn menettelyn mukaisesti. Kehitysmaajäsen – luokka B a) Tämän sopimuksen tullessa voimaan kunkin kehitysmaajäsenen on ilmoitettava komitealle määräyksistä, jotka se on sisällyttänyt luokkaan B, ja niiden alustavista täytäntöönpanopäivistä.[18] b) Viimeistään vuoden kuluttua tämän sopimuksen voimaantulosta kunkin kehitysmaajäsenen on ilmoitettava komitealle niiden määräysten lopullinen täytäntöönpanopäivä, jotka se on sisällyttänyt luokkaan B. Jos kehitysmaajäsen katsoo ennen tätä määräaikaa, että se tarvitsee lisäaikaa ilmoittaakseen lopullisista täytäntöönpanopäivistä, se voi pyytää, että komitea jatkaa määräaikaa riittävästi. Kehitysmaajäsen – luokka C c) Tämän sopimuksen tullessa voimaan kunkin kehitysmaajäsenen on ilmoitettava komitealle määräyksistä, jotka se on sisällyttänyt luokkaan C, ja niiden alustavista täytäntöönpanopäivistä. Toimitettuihin ilmoituksiin on avoimuuden vuoksi sisällytettävä tiedot valmiuksien parantamiseen tarkoitetusta tuesta ja avusta, jota jäsen pyytää täytäntöönpanoa varten.[19] d) Viimeistään vuoden kuluttua tämän sopimuksen voimaantulosta kehitysmaajäsenten ja asiaan liittyvien tukea antavien jäsenten – ottaen huomioon jo käytössä olevat järjestelyt, 22 artiklan 1 kohdan mukaiset ilmoitukset ja edellä c alakohdan mukaisesti toimitetut tiedot – on toimitettava komitealle tiedot voimassa olevista tai tehdyistä järjestelyistä, jotka ovat tarpeen valmiuksien parantamiseen tarkoitetun avun ja tuen antamiseksi, jotta luokkaan C sisältyvien määräysten täytäntöönpano olisi mahdollista.[20] Osallistuvien kehitysmaajäsenten on ilmoitettava komitealle viipymättä tällaisista järjestelyistä. Komitean on myös kehotettava sellaisia tuen antajia, jotka eivät ole jäseniä, toimittamaan tietoja voimassa olevista tai tehdyistä järjestelyistä. e) Tukea antavien jäsenten ja kehitysmaajäsenten on 18 kuukauden kuluessa d alakohdassa määrättyjen tietojen toimituspäivästä ilmoitettava komitealle edistyksestä, jota on tapahtunut valmiuksien parantamiseen tarkoitetun avun ja tuen antamisessa. Kunkin kehitysmaajäsenen on samalla ilmoitettava luettelo lopullisista täytäntöönpanopäivistään. 2. Vähiten kehittynyt kehitysmaajäsen voi lykätä niiden määräysten täytäntöönpanoa, joita se ei ole sisällyttänyt luokkaan A, tässä artiklassa määrätyn menettelyn mukaisesti. Vähiten kehittynyt kehitysmaajäsen – luokka B a) Viimeistään vuoden kuluttua tämän sopimuksen voimaantulosta kunkin vähiten kehittyneen kehitysmaajäsenen on ilmoitettava komitealle niistä määräyksistä, jotka se on sisällyttänyt luokkaan B, ja se voi ilmoittaa näiden määräysten alustavat täytäntöönpanopäivät ottaen huomioon vähiten kehittyneisiin kehitysmaajäseniin sovellettava enimmäisjousto. b) Viimeistään kahden vuoden kuluttua a alakohdassa määrätystä ilmoittamispäivästä kunkin vähiten kehittyneen kehitysmaajäsenen on vahvistettava komitealle, mihin luokkaan se sisällyttää määräykset, ja ilmoitettava täytäntöönpanopäivät. Jos vähiten kehittynyt kehitysmaajäsen katsoo ennen tätä määräaikaa, että se tarvitsee lisäaikaa ilmoittaakseen lopullisista täytäntöönpanopäivistä, se voi pyytää, että komitea jatkaa määräaikaa riittävästi. Vähiten kehittynyt kehitysmaajäsen – luokka C c) Vuoden kuluttua tämän sopimuksen voimaantulosta kunkin vähiten kehittyneen kehitysmaajäsenen on avoimuuden vuoksi ja helpottaakseen järjestelyjä tuen antajien kanssa ilmoitettava komitealle määräyksistä, jotka se on sisällyttänyt luokkaan C, ottaen huomioon vähiten kehittyneisiin kehitysmaajäseniin sovellettava enimmäisjousto d) Vuoden kuluttua c alakohdassa määrätystä päivästä vähiten kehittyneiden kehitysmaajäsenten on ilmoitettava tiedot valmiuksien parantamiseen tarkoitetusta tuesta ja avusta, jota jäsen tarvitsee täytäntöönpanoa varten.[21] e) Viimeistään kaksi vuotta d alakohdan mukaisen ilmoituksen antamisesta vähiten kehittyneiden kehitysmaajäsenten ja tukea antavien jäsenten – ottaen huomioon d alakohdan mukaisesti toimitetut tiedot – on toimitettava komitealle tiedot voimassa olevista tai tehdyistä järjestelyistä, jotka ovat tarpeen valmiuksien parantamiseen tarkoitetun avun ja tuen antamiseksi, jotta luokkaan C sisältyvien määräysten täytäntöönpano olisi mahdollista.[22] Osallistuvien vähiten kehittyneiden kehitysmaajäsenten on ilmoitettava komitealle viipymättä tällaisista järjestelyistä. Samalla vähiten kehittyneiden kehitysmaajäsenten on ilmoitettava apu- ja tukijärjestelyjen piiriin kuuluvien luokkaan C sisältyvien sitoumusten alustavista täytäntöönpanopäivistä. Komitean on myös kehotettava sellaisia tuen antajia, jotka eivät ole jäseniä, toimittamaan tietoja voimassa olevista tai tehdyistä järjestelyistä. f) Tukea antavien jäsenten ja vähiten kehittyneiden kehitysmaajäsenten on 18 kuukauden kuluessa e alakohdassa määrättyjen tietojen toimituspäivästä ilmoitettava komitealle edistyksestä, jota on tapahtunut valmiuksien parantamiseen tarkoitetun avun ja tuen antamisessa. Kunkin vähiten kehittyneen kehitysmaajäsenen on samalla ilmoitettava komitealle luettelo lopullisista täytäntöönpanopäivistään. 3. Kehitysmaajäsenten ja vähiten kehittyneiden kehitysmaajäsenten, joilla on vaikeuksia lopullisten täytäntöönpanopäivien toimittamisessa 1 ja 2 kohdassa annetuissa määräajoissa, koska ne eivät ole saaneet tukea tuen antajilta tai valmiuksien parantamiseen tarkoitetun avun ja tuen toimittamisessa ei ole edistytty, olisi ilmoitettava tästä komitealle mahdollisimman aikaisin ennen näiden määräaikojen umpeutumista. Jäsenet sopivat tekevänsä yhteistyötä tällaisten vaikeuksien ratkaisemiseksi ottaen huomioon kunkin jäsenen erityiset olosuhteet ja erityisongelmat. Komitean on tapauksen mukaan toteutettava toimia vaikeuksien ratkaisemiseksi, mukaan luettuna tarvittaessa pidentämällä määräaikoja, joiden kuluessa kyseisen jäsenen on ilmoitettava lopullisista päivämääristä. 4. Sihteeristö muistuttaa jäsentä kolme kuukautta ennen 1 kohdan b tai e alakohdassa tai vähiten kehittyneiden kehitysmaajäsenten tapauksessa 2 kohdan b tai f alakohdassa määrättyä määräaikaa, jos kyseinen jäsen ei ole ilmoittanut sellaisten määräysten lopullista täytäntöönpanopäivää, jotka se on sisällyttänyt luokkaan B tai C. Jos jäsen ei vetoa 3 kohtaan tai kehitysmaajäsenten tapauksessa 1 kohdan b alakohtaan taikka vähiten kehittyneiden kehitysmaajäsenten tapauksessa 2 kohdan b alakohtaan määräajan pidentämiseksi eikä edelleenkään ilmoita lopullista täytäntöönpanopäivää, jäsenen on pantava määräykset täytäntöön vuoden kuluessa 1 kohdan b tai e alakohdassa taikka vähiten kehittyneiden kehitysmaajäsenten tapauksessa 2 kohdan b tai f alakohdassa määrätystä määräajasta tai 3 kohdan mukaisesti pidennetystä määräajasta. 5. Viimeistään 60 päivää 1, 2 ja 3 kohdan mukaisten luokkaan B ja C sisällytettävien määräysten lopullisten täytäntöönpanopäivien ilmoittamista koskevien määräaikojen jälkeen komitea ottaa huomioon liitteet, jotka sisältävät luokkaan B ja C sisällytettävien määräysten lopulliset täytäntöönpanopäivät kunkin jäsenen osalta, mukaan luettuna 4 kohdan mukaisesti asetetut määräajat, ja näin näistä liitteistä tulee olennainen osa tätä sopimusta. 17 ARTIKLA: VARHAISVAROITUSMEKANISMI: LUOKKAAN B JA C SISÄLLYTETTYJEN MÄÄRÄYSTEN TÄYTÄNTÖÖNPANON MÄÄRÄAIKOJEN PIDENTÄMINEN 1. a) Kehitysmaajäsenten ja vähiten kehittyneiden kehitysmaajäsenten, jotka katsovat, että niillä on vaikeuksia jonkin luokkaan B tai C sisällyttämänsä määräyksen täytäntöönpanossa 16 artiklan 1 kohdan b tai e alakohdassa taikka vähiten kehittyneiden kehitysmaajäsenten tapauksessa 16 artiklan 2 kohdan b tai f alakohdassa vahvistettuun lopulliseen päivämäärään mennessä, on ilmoitettava tästä komitealle. Kehitysmaajäsenten on ilmoitettava komitealle viimeistään 120 päivää ennen täytäntöönpanomääräajan umpeutumista. Vähiten kehittyneiden kehitysmaajäsenten on ilmoitettava komitealle viimeistään 90 päivää ennen täytäntöönpanomääräajan umpeutumista. b) Komitealle toimitetussa ilmoituksessa on esitettävä uusi päivämäärä, johon mennessä kehitysmaajäsen tai vähiten kehittynyt kehitysmaajäsen odottaa pystyvänsä panemaan kyseisen määräyksen täytäntöön. Ilmoituksessa on myös esitettävä syyt täytäntöönpanon odotettuun viivästymiseen. Tällainen syy voi olla esimerkiksi valmiuksien parantamiseen tarkoitetun avun ja tuen tarve, joka ei ollut odotettavissa, tai valmiuksien parantamiseen tarvittava lisäapu ja -tuki. 2. Jos kehitysmaajäsenen täytäntöönpanon lisäaikaa koskeva pyyntö ei ylitä 18:aa kuukautta tai vähiten kehittyneen kehitysmaajäsenen pyyntö kolmea vuotta, pyynnön esittävällä jäsenellä on oikeus tällaiseen lisäaikaan ilman komitean lisätoimia. 3. Jos kehitysmaajäsen tai vähiten kehittynyt kehitysmaajäsen katsoo, että sen tarvitsema ensimmäinen pidennys on pidempi kuin 2 kohdassa säädetty tai että se tarvitsee toisen pidennyksen tai myöhempiä pidennyksiä, sen on toimitettava komitealle pidennystä koskeva pyyntö, joka sisältää 1 kohdan b alakohdassa kuvatut tiedot, viimeistään 120 päivää kehitysmaajäsenen osalta ja 90 päivää vähiten kehittyneen kehitysmaajäsenen osalta ennen alkuperäisen lopullisen täytäntöönpanomääräajan tai sen myöhemmän pidennyksen umpeutumista. 4. Komitea harkitsee pidennystä koskevia pyyntöjä myötämielisesti ottaen huomioon pyynnön esittäneen jäsenen erityiset olosuhteet. Tällaisia olosuhteita voivat olla vaikeudet ja viiveet valmiuksien parantamiseen tarkoitetun avun ja tuen saamisessa. 18 ARTIKLA: LUOKKAAN B JA C SISÄLTYVIEN MÄÄRÄYSTEN TÄYTÄNTÖÖNPANO 1. Jos kehitysmaajäsen tai vähiten kehittynyt kehitysmaajäsen, joka on noudattanut 16 artiklan 1 tai 2 kohdassa ja 17 artiklassa esitettyjä menettelyitä ja jos pyydettyä pidennystä ei ole myönnetty tai jos kehitysmaajäsen tai vähiten kehittynyt kehitysmaajäsen muutoin kohtaa odottamattomia olosuhteita, jotka estävät pidennyksen myöntämisen 17 artiklan nojalla tai arvioi itse, että sillä ei edelleenkään ole valmiuksia panna luokkaan C kuuluvaa määräystä täytäntöön, jäsenen on ilmoitettava komitealle kyvyttömyydestään panna kyseinen määräys täytäntöön 13 artiklan 2 kohdan mukaisesti. 2. Komitea perustaa asiantuntijaryhmän välittömästi ja joka tapauksessa viimeistään 60 päivää sen jälkeen, kun se on saanut ilmoituksen asianomaiselta kehitysmaajäseneltä tai vähiten kehittyneeltä kehitysmaajäseneltä. Asiantuntijaryhmä tarkastelee asiaa ja antaa komitealle suosituksen 120 päivän kuluessa siitä, kun se on perustettu. 3. Asiantuntijaryhmän on muodostuttava viidestä riippumattomasta henkilöstä, jotka ovat erittäin päteviä kaupan helpottamisen sekä valmiuksien parantamiseen tarkoitetun avun ja tuen alalla. Asiantuntijaryhmän kokoonpanossa on varmistettava tasapuolinen edustus kehitysmaajäsenten ja vähiten kehittyneiden kehitysmaajäsenten kansalaisten kesken. Jos asiaan liittyy vähiten kehittynyt kehitysmaajäsen, asiantuntijaryhmään on sisällyttävä vähintään yksi vähiten kehittyneen kehitysmaajäsenen kansalainen. Jos komitea ei pääse sopuun asiantuntijaryhmän kokoonpanosta 20 päivän kuluessa sen perustamisesta, pääjohtaja – komitean puheenjohtajaa kuullen – päättää asiantuntijaryhmän kokoonpanosta tämän kohdan ehtojen mukaisesti. 4. Asiantuntijaryhmä ottaa huomioon jäsenen itsearvioinnin valmiuksiensa puutteesta ja tekee suosituksen komitealle. Tarkastellessaan asiantuntijaryhmän suositusta vähiten kehittyneen kehitysmaajäsenen osalta komitean on toteutettava tarvittaessa toimia, joilla helpotetaan kestävien täytäntöönpanovalmiuksien hankkimista. 5. Jäsen ei saa olla riitojen ratkaisemista koskevan sopimuksen mukaisen menettelyn kohteena kyseisessä asiassa siitä hetkestä lähtien, kun kehitysmaajäsen ilmoittaa komitealle kyvyttömyydestään panna asianomainen määräys täytäntöön, ja siihen asti, kun komitea kokoontuu ensimmäistä kertaa sen jälkeen, kun se on saanut asiantuntijaryhmän suosituksen. Komitea tarkastelee kyseisessä kokouksessa asiantuntijaryhmän suositusta. Vähiten kehittyneiden kehitysmaajäsenten osalta riitojen ratkaisemista koskevan sopimuksen mukaisia menettelyjä ei sovelleta kyseiseen määräykseen siitä päivästä lähtien, jona se ilmoitti komitealle kyvyttömyydestään panna määräys täytäntöön, ja siihen asti, kun komitea tekee asiasta päätöksen, taikka 24 kuukauden kuluttua komitean edellä esitetyn ensimmäisen kokouksen jälkeen, sen mukaan, kumpi on aiempi. 6. Jos vähiten kehittynyt kehitysmaajäsen menettää kykynsä panna luokkaan C sisältyvä sitoumus täytäntöön, se voi ilmoittaa tästä komitealle ja noudattaa tässä artiklassa esitettyjä menettelyitä. 19 ARTIKLA: SIIRROT LUOKKIEN B JA C VÄLILLÄ 1. Kehitysmaajäsenet ja vähiten kehittyneet kehitysmaajäsenet, jotka ovat ilmoittaneet luokkaan B ja C sisältyvistä määräyksistä, voivat siirtää määräyksiä näiden luokkien välillä ilmoittamalla tästä komitealle. Jos jäsen ehdottaa määräyksen siirtämistä luokasta B luokkaan C, sen on toimitettava tiedot valmiuksien parantamiseksi tarvittavasta avusta ja tuesta. 2. Jos luokasta B luokkaan C siirretyn määräyksen täytäntöönpanoa varten tarvitaan lisäaikaa, jäsen voi a) hyödyntää 17 artiklan määräyksiä, mukaan luettuna mahdollisuus automaattiseen pidennykseen; tai b) pyytää komiteaa tarkastelemaan jäsenen pyyntöä lisäajasta määräyksen täytäntöönpanoa varten ja tarvittaessa valmiuksien parantamiseen tarkoitetusta avusta ja tuesta, mukaan luettuna asiantuntijaryhmän uudelleentarkastelu ja suositus 18 artiklan mukaisesti; tai c) jos kyseessä on vähiten kehittynyt kehitysmaajäsen, luokkaa B koskeva uusi täytäntöönpanopäivä yli neljä vuotta alun perin ilmoitetun päivän jälkeen edellyttää komitean hyväksyntää. Lisäksi vähiten kehittynyt kehitysmaajäsen voi edelleen nojautua 17 artiklan soveltamiseen. Jos vähiten kehittynyt kehitysmaajäsen tekee tällaisen siirron, edellytetään valmiuksien parantamiseksi tarkoitettua apua ja tukea. 20 ARTIKLA: SIIRTYMÄAIKA RIITOJEN RATKAISUSTA ANNETTUJA SÄÄNTÖJÄ JA MENETTELYJÄ KOSKEVAN SOPIMUKSEN SOVELTAMISELLE 1. Tämän sopimuksen voimaantuloa seuraavien kahden vuoden aikana GATT 1994 -sopimuksen XXII ja XXIII artiklan määräyksiä, sellaisina kuin ne ovat muutettuna ja niitä sovelletaan riitojen ratkaisusta annettuja sääntöjä ja menettelyjä koskevalla sopimuksella, ei sovelleta kehitysmaajäseneen kohdistuvaan riitojen ratkaisuun minkään sellaisen määräyksen osalta, jonka kyseinen jäsen on sisällyttänyt luokkaan A. 2. Tämän sopimuksen voimaantuloa seuraavien kuuden vuoden aikana GATT 1994 -sopimuksen XXII ja XXIII artiklan määräyksiä, sellaisina kuin ne ovat muutettuna ja niitä sovelletaan riitojen ratkaisusta annettuja sääntöjä ja menettelyjä koskevalla sopimuksella, ei sovelleta vähiten kehittyneeseen kehitysmaajäseneen kohdistuvaan riitojen ratkaisuun minkään sellaisen määräyksen osalta, jonka kyseinen jäsen on sisällyttänyt luokkaan A. 3. Vähiten kehittyneen kehitysmaajäsenen luokkaan B tai C sisällyttämän määräyksen täytäntöönpanoa seuraavien kahdeksan vuoden aikana GATT 1994 -sopimuksen XXII ja XXIII artiklan määräyksiä, sellaisina kuin ne ovat muutettuna ja niitä sovelletaan riitojen ratkaisusta annettuja sääntöjä ja menettelyjä koskevalla sopimuksella, ei sovelleta kyseiseen vähiten kehittyneeseen kehitysmaajäseneen kohdistuvaan riitojen ratkaisuun kyseisen määräyksen osalta. 4. Ennen GATT 1994 -sopimuksen XXII tai XXIII artiklan mukaisen kuulemispyynnön esittämistä ja kaikissa riitojenratkaisumenettelyn vaiheissa vähiten kehittynyttä kehitysmaajäsentä koskevan toimenpiteen osalta jäsenen on kiinnitettävä erityistä huomiota vähiten kehittyneiden kehitysmaajäsenten erityistilanteeseen, sanotun kuitenkaan rajoittamatta siirtymäaikaa riitojen ratkaisusta annettuja sääntöjä ja menettelyjä koskevan sopimuksen soveltamiselle. Jäsenten on tältä osin osoitettava asianmukaista pidättyväisyyttä vaatiessaan riitojen ratkaisusta annettuja sääntöjä ja menettelyjä koskevan sopimuksen nojalla toimenpiteitä, jotka koskevat vähiten kehittyneitä kehitysmaajäseniä. 5. Kunkin jäsenen on tämän artiklan nojalla myönnettävän siirtymäkauden aikana tarjottava pyynnöstä riittävä mahdollisuus muille jäsenille keskusteluihin, jotka koskevat tämän sopimuksen täytäntöönpanoon liittyviä seikkoja. 21 ARTIKLA: VALMIUKSIEN PARANTAMISEEN TARKOITETUN AVUN JA TUEN TARJOAMINEN 1. Tukea antavat jäsenet sopivat helpottavansa valmiuksien parantamiseen tarkoitetun avun ja tuen tarjoamista kehitysmaajäsenille ja vähiten kehittyneille kehitysmaajäsenille vastavuoroisesti sovituin ehdoin joko kahdenvälisesti tai asianmukaisten kansainvälisten organisaatioiden kautta. Tavoitteena on auttaa kehitysmaajäseniä ja vähiten kehittyneitä kehitysmaajäseniä panemaan täytäntöön tämän sopimuksen I jakson määräykset. 2. Kun otetaan huomioon vähiten kehittyneiden kehitysmaajäsenten erityistarpeet, niille olisi tarjottava kohdennettua apua ja tukea, jotta voidaan auttaa niitä kehittämään kestävät valmiudet sitoumusten panemiseksi täytäntöön. Kehitysyhteistyökumppaneiden on pyrittävä antamaan valmiuksien parantamiseen tarkoitettua apua ja tukea alalla niin, ettei vaaranneta olemassa olevia kehitysyhteistyön prioriteetteja, hyödyntämällä asianmukaisia kehitysyhteistyömekanismeja ja noudattamalla 3 kohdassa tarkoitettuja valmiuksien parantamiseen tarkoitettua teknistä apua ja tukea koskevia periaatteita. 3. Jäsenten on pyrittävä soveltamaan seuraavia periaatteita valmiuksien parantamiseen tarkoitetun avun ja tuen antamiseen tämän sopimuksen täytäntöönpanoa silmällä pitäen: a) otettava huomioon vastaanottajamaiden ja -alueiden yleinen kehitystilanne ja tapauksen mukaan käynnissä olevat uudistusohjelmat ja teknisen avun ohjelmat; b) otettava mukaan tapauksen mukaan toimia, joilla puututaan alueellisen ja sitä pienemmän tason haasteisiin ja edistetään alueellisen ja sitä pienemmän tason integraatiota; c) varmistettava, että käynnissä olevat yksityissektorin kaupan helpottamista koskevat uudistustoimet otetaan huomioon avustustoiminnassa; d) edistettävä koordinointia jäsenen ja muiden instituutioiden välillä ja niiden kesken, mukaan luettuna alueelliset talousyhteisöt, jotta varmistetaan avun mahdollisimman suuri teho ja sen tulokset. Tätä varten i) kumppanijäsenten ja tuen antajien välisellä sekä kahdenvälisten ja monenvälisten tuen antajien keskeisellä koordinoinnilla ensisijaisesti maassa tai alueella, jossa tukea on tarkoitus tarjota, olisi pyrittävä välttämään päällekkäisyyksiä avustusohjelmissa ja epäjohdonmukaisuuksia uudistustoimissa koordinoimalla tiiviisti teknistä apua ja valmiuksien parantamiseen tarkoitettuja toimia; ii) vähiten kehittyneiden maiden kauppaan liittyvää tukea koskevan tehostetun integroidun toimintakehyksen olisi oltava osa tätä koordinointiprosessia vähiten kehittyneiden kehitysmaajäsenten osalta; ja iii) jäsenten olisi myös tämän sopimuksen ja teknisen avun täytäntöönpanossa edistettävä sisäistä koordinointia kauppa- ja kehitysyhteistyöviranomaistensa kanssa, sekä maidensa pääkaupungeissa että Genevessä. e) kannustettava hyödyntämään olemassa olevia maiden sisäisiä ja alueellisia koordinointirakenteita, kuten pyöreän pöydän keskusteluja ja neuvoa-antavia ryhmiä, täytäntöönpanotoimien koordinoinnissa ja seurannassa; ja f) kannustettava kehitysmaajäseniä tarjoamaan valmiuksien parantamista muille kehitysmaajäsenille ja vähiten kehittyneille kehitysmaajäsenille ja harkitsemaan tällaisten toimien tukemista mahdollisuuksien mukaan. 4. Komitea kokoontuu vähintään kerran vuodessa a) keskustelemaan tämän sopimuksen määräysten tai niiden osien täytäntöönpanoon liittyvistä mahdollisista ongelmista; b) tarkastelemaan edistystä valmiuksien parantamiseen tarkoitetun avun ja tuen antamisessa tämän sopimuksen täytäntöönpanon tukemiseksi, mukaan luettuna kehitysmaajäsenet tai vähiten kehittyneet kehitysmaajäsenet, jotka eivät saa riittävää apua ja tukea valmiuksien parantamiseen; c) jakamaan kokemuksia ja tietoa käynnissä olevasta avusta ja tuesta valmiuksien parantamiseen ja täytäntöönpano-ohjelmiin, mukaan luettuna haasteet ja onnistumiset; d) tarkastelemaan 22 artiklassa määrättyjä tuen antajien toimittamia ilmoituksia; ja e) tarkastelemaan 2 kohdan toimintaa. 22 ARTIKLA: KOMITEALLE TOIMITETTAVAT TIEDOT VALMIUKSIEN PARANTAMISEEN TARKOITETUSTA AVUSTA JA TUESTA 1. Jotta lisätään valmiuksien parantamiseen tarkoitetun avun ja tuen tarjoamista koskevaa avoimuutta kehitysmaajäsenten ja vähiten kehittyneiden kehitysmaajäsenten kannalta I jakson täytäntöönpanemiseksi, kunkin kehitysmaajäsentä ja vähiten kehittynyttä kehitysmaajäsentä tämän sopimuksen täytäntöönpanossa tukevan jäsenen on toimitettava komitealle tämän sopimuksen voimaantulon yhteydessä ja vuosittain sen jälkeen seuraavat tiedot antamastaan valmiuksien parantamiseen tarkoitetusta avusta ja tuesta, joka maksettiin edeltävien 12 kuukauden aikana ja – jos saatavilla – johon on sitouduttu seuraavien 12 kuukauden aikana[23]: a) kuvaus valmiuksien parantamiseen tarkoitetusta avusta ja tuesta; b) maksettujen/sidottujen varojen asema ja määrä; c) avun ja tuen maksamismenettelyt; d) tuensaajana oleva jäsen tai tapauksen mukaan alue; ja e) apua ja tukea antavan jäsenen täytäntöönpanovirasto. Tiedot on toimitettava liitteessä 1 täsmennetyssä muodossa. Taloudellisen yhteistyön ja kehityksen järjestön, jäljempänä ’OECD’, jäsenten tapauksessa toimitettavat tiedot voivat perustua OECD:n luotonantajien ilmoituksia koskevan CRS-järjestelmän mukaisiin tietoihin. Kehitysmaajäseniä, jotka ilmoittavat pystyvänsä antamaan valmiuksien parantamiseen tarkoitettua apua ja tukea, kannustetaan toimittamaan edellä esitetyt tiedot. 2. Kehitysmaajäsenille ja vähiten kehittyneille kehitysmaajäsenille tukea antavien jäsenten on toimitettava komitealle a) tiedot niiden viranomaisten yhteyspisteistä, jotka vastaavat tämän sopimuksen I jakson täytäntöönpanoon liittyvän valmiuksien parantamiseen tarkoitetun avun ja tuen antamisesta, mukaan luettuna mahdollisuuksien mukaan tiedot yhteyspisteistä maassa tai alueella, jossa apua ja tukea on tarkoitus antaa; ja b) tiedot valmiuksien parantamiseen tarkoitetun avun ja tuen pyytämiseen liittyvistä prosesseista ja mekanismeista. Kehitysmaajäseniä, jotka ilmoittavat pystyvänsä antamaan apua ja tukea, kannustetaan toimittamaan edellä esitetyt tiedot. 3. Kehitysmaajäsenet ja vähiten kehittyneet kehitysmaajäsenet, jotka aikovat hyödyntää kaupan helpottamiseen liittyvää valmiuksien parantamiseen tarkoitettua apua ja tukea, on toimitettava komitealle tiedot tällaisen avun ja tuen koordinoinnista ja priorisoinnista vastaavien virastojen yhteyspisteistä. 4. Jäsenet voivat toimittaa 2 ja 3 kohdassa tarkoitetut tiedot internetin kautta, ja niiden on päivitettävä tietoja tarpeen mukaan. Sihteeristö saattaa kyseiset tiedot julkisesti saataville. 5. Komitea kehottaa asiaan liittyviä kansainvälisiä ja alueellisia organisaatioita (esim. Kansainvälinen valuuttarahasto, OECD, YK:n kauppa- ja kehityskonferenssi, WCO, YK:n alueelliset komissiot, Maailmanpankki tai niiden lisäelimet ja alueelliset kehityspankit) ja muita yhteistyöviranomaisia toimittamaan 1, 2 ja 4 kohdassa tarkoitetut tiedot. III JAKSO INSTITUTIONAALISET JÄRJESTELYT JA LOPPUMÄÄRÄYKSET 23 ARTIKLA: INSTITUTIONAALISET JÄRJESTELYT 1. Kaupan helpottamista käsittelevä komitea 1.1 Perustetaan kaupan helpottamista käsittelevä komitea. 1.2 Komiteaan voivat osallistua kaikki jäsenet, ja se valitsee puheenjohtajansa. Komitea kokoontuu tarvittaessa ja tarkastelee tämä sopimuksen määräyksiä, vähintään kerran vuodessa, niin että jäsenillä on mahdollisuus keskustella tämän sopimuksen toimintaan liittyvistä seikoista tai sen tavoitteiden edistämisestä. Komitea hoitaa sille tällä sopimuksella osoitetut tai jäsenten sille osoittamat velvollisuudet. Komitea vahvistaa työjärjestyksensä. 1.3 Komitea voi perustaa lisäelimiä tarpeen mukaan. Kaikkien tällaisten elinten on raportoitava komitealle. 1.4 Komitean on kehitettävä menettelyjä, joiden avulla jäsenet voivat jakaa asiaan liittyviä tietoja ja hyviä toimintatapoja tapauksen mukaan. 1.5 Komitean on oltava tiiviissä yhteydessä kaupan helpottamisen alalla toimiviin muihin kansainvälisiin organisaatioihin, kuten WCO:hon, jotta voidaan taata parhaat käytettävissä olevat neuvot tämän sopimuksen täytäntöönpanoa ja hallintoa varten ja varmistaa tarpeettoman päällekkäisyyden välttäminen. Tätä varten komitea voi kutsua tällaisten organisaatioiden tai niiden lisäelinten edustajia a) osallistumaan komitean kokouksiin; ja b) keskustelemaan tämän sopimuksen täytäntöönpanoon liityvistä erityisistä seikoista. 1.6 Komitea tarkastelee tämän sopimuksen toimintaa ja täytäntöönpanoa neljän vuoden kuluttua sen voimaantulosta ja säännöllisesti sen jälkeen. 1.7 Jäseniä kannustetaan esittämään komitealle kysymyksiä, jotka liittyvät tämän sopimuksen täytäntöönpanoon ja soveltamiseen. 1.8 Komitea kannustaa ja helpottaa jäsenten välisiä keskusteluja tähän sopimukseen liittyvistä erityisistä aiheista, jotta päästäisiin kaikkia osapuolia tyydyttävään ratkaisuun nopeasti. 2. Kaupan helpottamista käsittelevä kansallinen komitea Kunkin jäsenen on perustettava ja/tai pidettävä toiminnassa kaupan helpottamista käsittelevä kansallinen komitea tai nimettävä olemassa oleva mekanismi helpottamaan tämän sopimuksen määräysten koordinointia ja täytäntöönpanoa kotimaassa. 24 ARTIKLA: LOPPUMÄÄRÄYKSET 1. Tässä sopimuksessa ’jäsenellä’ tarkoitetaan myös kyseisen jäsenen toimivaltaista viranomaista. 2. Kaikki tämän sopimuksen määräykset sitovat kaikkia jäseniä. 3. Jäsenten on pantava tämä sopimus täytäntöön sen voimaantulopäivästä. Kehitysmaajäsenten ja vähiten kehittyneiden kehitysmaajäsenten, jotka päättävät soveltaa II jakson määräyksiä, on pantava tämä sopimus täytäntöön II jakson mukaisesti. 4. Jäsenen, joka hyväksyy tämän sopimuksen sen voimaantulon jälkeen, on pantava luokkaa B ja C koskevat sitoumukset täytäntöön laskien asiaankuuluvat ajanjaksot tämän sopimuksen voimaantulopäivästä lähtien. 5. Tulliliiton tai alueellisen talousjärjestön jäsenet voivat omaksua alueellisia lähestymistapoja tämän sopimuksen mukaisten velvoitteiden täytäntöönpanon tueksi, mukaan luettuna alueellisten elinten perustaminen ja käyttö. 6. Minkään tässä sopimuksessa ei saa katsoa heikentävän GATT 1994 -sopimuksen mukaisia jäsenten velvollisuuksia, sanotun kuitenkaan rajoittamatta Maailman kauppajärjestön perustamisesta tehdyn Marrakeshin sopimuksen liitettä 1A koskevan yleisen selittävän huomautuksen soveltamista. Lisäksi minkään tässä sopimuksessa ei saa katsoa heikentävän kaupan teknisiä esteitä koskevan sopimuksen ja terveys- ja kasvinsuojelutoimia koskevan sopimuksen mukaisia jäsenten oikeuksia ja velvollisuuksia. 7. Kaikkia GATT 1994 -sopimuksen poikkeuksia ja vapautuksia[24] sovelletaan tämän sopimuksen määräyksiin. GATT 1994 -sopimukseen tai sen osiin sovellettavia vapautuksia, jotka on myönnetty Maailman kauppajärjestön perustamisesta tehdyn Marrakeshin sopimuksen IX:3 ja IX:4 artiklan ja kaikkien siihen tämän sopimuksen voimaantulopäivästä lähtien tehtyjen muutosten mukaisesti, sovelletaan tämän sopimuksen määräyksiin. 8. GATT 1994 -sopimuksen XXII ja XXIII artiklan määräyksiä, sellaisina kuin niitä on muutettu ja sovellettu riitojen ratkaisua koskevassa sopimuksessa, sovelletaan tässä sopimuksessa tarkoitettuihin riitoja koskeviin neuvotteluihin ja nii